Pengaruh Sumber Sarjana China Dalam Tamadun Negara

Untuk mendapatkan maklumat terkini, ikuti kami melalui Telegram

Kuala Lumpur – Arkib Negara Malaysia telah menganjurkan Majlis Polemik Sejarah Malaysia sesi ke-47 yang diadakan pada 28 September 2021. Tajuk  program ini ialah “Tamadun Awal Negara Dari Perspektif Sumber Sarjana China”. Program tersebut diadakan secara atas talian di Facebook Arkib Negara Malaysia. Dr. Mardiana Nordin bertindak selaku moderator dalam program tersebut.

Tujuan program tersebut diadakan adalah untuk memberikan pengetahuan kepada masyarakat tentang pengaruh sumber sarjana China kepada tamadun negara. Program tersebut menampilkan tiga  orang ahli panel iaitu Dato’ Goh Hin San, Presiden Persatuan Kebudayaan Han Malaysia; Dr. Nasha Rodziadi Khaw, pensyarah Universiti Sains Malaysia dan Muhammad Suhail Ahmad yang merupakan Pengerusi Kelab Generasi Pemuda Tamadun Dunia. Program itu disertai oleh ahli akademik dari dalam dan luar negara.

Pada peringkat pertama perbincangan, Dato’ Goh Hin San menerangkan tentang sejarah kedatangan tamadun China ke Tanah Melayu. Tamadun China mempunyai hubungan perdagangan dengan kerajaan tamadun Kedah Tua. Hal ini dapat dibuktikan dengan penemuan relau peleburan besi di tapak arkeologi Sungai Batu. Tapak peleburan besi itu berasal dari tahun 672 Masihi. Selain itu, pelayar terkenal China, Yi Jing belayar ke Pelabuhan Palembang pada tahun 671 Masihi. Beliau tiba 11 tahun lebih awal dari penubuhan kerajaan Sriwijaya. Kemudian, beliau meneruskan pelayaran ke Semenanjung Tanah Melayu dan singgah di Sungai Batu, Kedah. Catatan yang dibuat oleh Yi Jing telah membuktikan bahawa Kedah Tua telah menjadi pusat perdagangan yang penting dari barat dan timur.

Pada peringkat kedua perbincangan, Dr. Nasha menerangkan bahawa Semenanjung Tanah Melayu memiliki lokasi geostrategik yang terletak antara laluan perdagangan China dan India. Kesibukan laluan perdagangan Selat Melaka dan Laut China Selatan ini telah menyebabkan berlakunya proses urbanisasi dan perkembangan ekonomi yang pesat di Semenanjung Tanah Melayu. Hubungan ufti antara China dan kerajaan Nusantara memberika keuntungan kepada kedua-dua belah pihak dari sudut ekonomi dan politik kerana keadaan itu memberikan monopoli perdagangan yang amat menguntungkan kepada kedua-dua belah pihak.

Pada peringkat terakhir perbincangan, Muhammad Suhail Ahmad menerangkan bahawa tentang Tugu Bukit Pelindung Negara yang dikurniakan oleh kerajaan Dinasti Ming kepada Kesultanan Melayu Melaka yang ditadbir oleh Parameswara. Anugerah itu bukan sahaja mengeratkan lagi hubungan diplomatik antara kedua-dua kerajaan tersebut bahkan mengiktiraf kedaulatan kerajaan Melaka sekali gus menghidari ancaman dari kerajaan Siam Ayutthya. Namun begitu, tiada bukti penemuan arkeologi untuk membuktikan kewujudan artifak ini. Walau bagaimanapun, petikan  penuh artifak itu dapat ditemui dalam rekod rasmi Dinasti Ming iaitu Ming Shi Lu. Bukan itu sahaja, artifak ini turut menjadi subjek utama perbincangan dalam kalangan ahli sejarah sejak dari dahulu lagi.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Filem Propaganda Era Pendudukan Jepun di Tanah Melayu dan Pengaruhnya

Propaganda merupakan paparan maklumat yang terkandung dalam karya filem yang mempunyai kuasa untuk mempengaruhi masyarakat. Dengan propaganda, berlakulah pemanipulasian fakta atau hujah yang menimbulkan khabar angin dan fitnah. Propaganda juga dikaitkan dengan pembohongan. Jadi sesebuah karya seperti filem dimanipulasikan bertujuan untuk menangkap atau menerap yang menimbulkan satu kesan yang kuat kepada penonton filem tersebut. Segala paparan imej menampilkan deretan simbol watak-watak yang bertujuan menggugah dunia melalui paparan kekuasaannya. Ia dilakukan secara sistematik dengan menebarkan indoktrinasi tertentu bertujuan ‘menangkap jiwa’ sang penonton walaupun apa yang dipaparkan dalam sesebuah filem itu tidak benar. Kesannya akan mempengaruhi fikiran penonton, mengubah kepercayaan, mengubah sikap dan tindakan penonton.

Tanah Melayu sebelum era penjajahan Jepun, banyak filem diimport dari Barat dan Eropah, termasuk dari India. Apabila Jepun menghampiri dan menduduki Tanah Melayu, slogan yang biasa dikumandangkan ialah Asia untuk Orang Asia, iaitu Asia Raya yang bertujuan menyatukan Asia di bawah bendera Jepun. Mereka hendak mencelikkan rakyat bahawa kita telah dijajah oleh Barat atau kolonial Inggeris. Mereka hendak kita buka mata, yakin dan boleh berdikari dengan membebaskan diri daripada Inggeris. Persoalannya, apakah itu benar dan adakah itu sebenarnya niat pentadbiran Jepun apabila membebaskan Tanah Melayu pada waktu itu? Sedangkan ada sisi-sisi yang mengawal yang menyebabkan kita patuh kepada dasar-dasar, perintah dan permintaan Jepun. Maka berlakulah pemasyarakatan budaya Jepun terhadap masyarakat kita.

Perkara pertama yang Jepun lakukan ialah mengubah sistem pendidikan apabila mereka mengajar bahasa Jepun dan mengubah kurikulum dan disiplinnya. Maknanya untuk menjadi Asia untuk Orang Asia, hendaklah belajar bahasa Jepun. Ini salah satu propaganda yang terbukti berlaku.

Apabila berjaya menakluki Tanah Melayu, pentadbiran tentera Jepun telah menubuhkan Niphon Eiga Haikya Sha pada 31 Mac 1942 di Singapura yang merupakan badan penyiaran termasuk filem yang mengawal semua siaran dan semua pawagam tertakluk kepada arahan Jepun.  Pada 16 Februari 1942, semua tayangan filem dihentikan. Hanya filem yang akur dengan syarat akan ditayangkan. Semua filem Amerika, India dan Barat lain yang diimport sebelum Perang Dunia Kedua ditapis sebelum ditayangkan. Unsur-unsur propaganda Barat dibuang.  Bermula pada bulan Mac 1942, 40 hingga 50 buah filem Jepun diimport masuk melalui Singapura dan Jakarta dan ditayangkan.

Perkara ini diakui oleh Fadhli Al-Akiti, Editor majalah Dewan Sastera,  sebagai panel khas Wacana Sosiobudaya Peradaban yang dianjurkan oleh Pertubuhan Peradaban Melayu Malaysia Kelantan (PERADABAN) pada 25 September lalu. Beliau juga merupakan ahli Majlis Pengkritik Filem Kuala Lumpur dan pernah diundang menyampaikan ulasan filem di Gala TV Plus di Astro Awani. Malah, beliau pernah dilantik sebagai panel hakim untuk Festival Filem Malaysia ke-25. Fadhli telah diberikan penghormatan sebagai tokoh pertama oleh PERADABAN sebagai pembicara tamu bagi merintis dan menjayakan program Wacana Sosiobudaya Peradaban kali pertama ini.

Sejak tahun 1929, Jepun memperkenalkan Undang-undang Wayang Gambar yang dikenali sebagai Eigo Ho. Mereka memaparkan filem yang mengisi nilai propaganda yang tinggi mengandungi pengajaran moral dan indoktrinasi politik (Asia untuk Orang Asia) termasuklah penerapan semangat mengorbankan diri atau hara kiri dalam peperangan, tambah Fadhli.

Pada bulan Julai 1938, di negara Jepun; syarat-syarat pembikinan filem telah dikawal. Kesemua idea individualistik Barat telah dihapuskan dan semangat Jepun, misalnya ketaatan kepada maharaja Jepun, keluhuran sistem kekeluargaan dan semangat korban diri untuk negara dan masyarakat telah diterapkan. Cara hidup pihak Barat dihindarkan, tingkah laku tidak sopan khususnya dalam kalangan wanita dilenyapkan dan mereka meningkatkan rasa hormat kepada maharaja dan orang tua mereka.

Pada tahun 1942, beberapa syarat tambahan diperkenalkan. Setiap lakon layar yang berunsur hiburan mesti bertema positif (anti pesimis) dan para pelawak disekat jika melampaui batas. Selain itu, perkara yang dilarang termasuklah kisah orang borjuis, kisah individu semata-mata, wanita perokok dan adegan di kafe seperti minum arak, dan kelakuan tidak senonoh yang lain yang biasa dipaparkan dalam filem Barat. Antara perkara yang disarankan ialah paparan sektor produktif dalam masyarakat, dan kisah kehidupan di luar bandar. Filem yang menepati syarat diletakkan taraf sebagai filem ‘negara’ dan disebarkan untuk tayangan umum.

Untuk menjayakan perkara ini, mereka melakukan tapisan skrip praproduksi dan mengubah serta menulis semula skrip yang bermasalah. Oleh sebab syarat yang ketat tersebut, selain filem import, berita dan dokumentari, hanya dua filem cereka propaganda dibuat di Tanah Melayu, iaitu Shingaporu Sokogeki (Serangan Singapura) (1943), arahan Koji Shima. Filem ini memaparkan kemaraan tentera Jepun dari Kelantan hingga Singapura. Marai No Tora (Harimau Malaya) (1943) diarahkan oleh Koga Masato. Marai No Tora berdasarkan kisah sebenar lelaki Jepun bernama Tani Yukata, ejen Jepun (asal Terengganu) di Tanah Melayu sebelum Perang Dunia Kedua yang mati kerana demam malaria di hospital Singapura. Pihak luar meletakkan Tani Yukata sebagai penjahat manakala Jepun menganggapnya sebagai wira atau pejuang mereka. Tani Yukata ialah agen perisikan tentera Jepun. Filem-filem ini bersikap ‘menjual’ kejayaan Jepun pada waktu itu.

Berdasarkan pengamatan Fadhli, tiga orang tokoh perfileman Jepun pada waktu itu ialah Kenji Mizoguchi, Yasujiro Ozu dan Akira Kurosawa. Kenji Mizoguchi (1898-1956), memaparkan filem berunsur epik, sosiodrama dan realisme, contohnya  The 47 Ronin (1941). Filem ini menaikkan semangat rakyat Jepun untuk keluar dari Jepun bagi menakluki negara lain.  Yasujiro Ozu (1903-1963) pula berminat kepada filem bertema kekeluargaan atau sosiodrama. Antara filem beliau ialah Brothers and Sisters of the Toda Family (1941). Akira Kurosawa (1910-1998) pula dianggap paling berpengaruh dalam kalangan pembikin filem Melayu dan menghasilkan filem, antaranya berjudul Sanshiro Sugata (1943/1945).

Filem-filem Jepun meninggalkan pengaruh kuat kepada perfileman Melayu selepas era pendudukan Jepun. Filem Sanshiro Sugata (1943/1945) yang mengangkat seni bela diri Jepun misalnya telah diadaptasi ke dalam filem Pendekar Bujang Lapok (1959) dan Kanchan Tirana (1969) arahan P. Ramlee. Filem Rashomon (1950) pula mempengaruhi filem Semerah Padi  (1956) juga arahan P. Ramlee dan Throne of Blood (1957) diadaptasi ke dalam filem Istana Berdarah (1964) arahan Hussein Haniff.

Menurut Fadhli, umumnya filem era Jepun ini dilupakan dan makin dilupakan dan tidak banyak diperkatakan. Aiko Kurasawa (1987), seorang tentera Jepun mengatakan filem propaganda Jepun ini untuk minshin ha’aku (menawan jiwa massa) yang mempengaruhi dan ‘menjinakkan’ (senbu kosaku) masyarakat Tanah Melayu. Mereka meletakkan filem sebagai bahan paling berkesan sebagai pendedahan kepada dasar-dasar Jepun walaupun tidak semua filem berjaya melaksanakan peranan propaganda ini. Golongan intelektual atau bandar kurang terkesan tetapi golongan luar bandar atau marhaen agak terkesan dari segi hiburan, tetapi bukan doktrinnya. Hal ini mungkin disebabkan oleh singkatnya masa pendudukan dan pemerintahan Jepun di Tanah Melayu. Namun sudah ada pendedahan budaya, sikap dan falsafah Jepun yang diterapkan pada waktu itu. Dan ini terbukti melalui pengaruh perfileman propaganda Jepun yang diterapkan ke dalam filem Melayu yang diarahkan oleh anak muda Melayu selepas itu.

Wacana ini dirasmikan oleh Dato’ A. Aziz Deraman, Presiden PERADABAN  dan Kamarulzaman Ismail sebagai moderator.


“Tidak Ada Tamadun yang dapat Tumbuh dan Berkembang serta Tersohor Tanpa Landasan Ilmu.” – Profesor Datuk Seri Dr. Awang Sariyan

Untuk mendapatkan maklumat terkini, ikuti kami melalui Telegram

Dalam usaha untuk melestarikan bidang bahasa, budaya dan kesusateraan Melayu, serta melonjakkan revolusi dunia pendidikan abad ke-21, Institut Pendidikan Guru Kampus Keningau, Sabah dan Institut Pendidikan Guru Kampus Tun Abdul Razak, Kota Samarahan, Sarawak, dengan kerjasama Universitas Hasanuddin (UNHAS), Makassar, Indonesia dan Dewan Bahasa dan Pustaka (DBP) telah menganjurkan Seminar Bahasa, Budaya dan Kesusasteraan Melayu kali keempat (SEBAHTERA IV) pada 29 September hingga 30 September 2021.

Seminar yang bertemakan “Bahasa, Budaya dan Sastera Mendepani Era Revolusi Pendidikan” itu diadakan sebagai daya upaya memperkukuh pengetahuan dan kemahiran pedagogi dalam kaedah pengajaran dan pemudahcaraan, selain merapatkan hubungan setiakawan antara negara serumpun. Ucaptama SEBAHTERA IV disampaikan oleh Profesor Dr. Akin Duli, Dekan Fakultas Ilmu Budaya UNHAS dan Profesor Datuk Seri Dr. Awang Sariyan, Pengarah Institut Alam dan Tamadun Melayu, Universiti Kebangsaan Malaysia merangkap Pengerusi Lembaga Pengelola DBP.

Menurut Profesor Datuk Seri Dr. Awang Sariyan dalam ucaptamanya yang berjudul Strategi Pemerkayaan Khazanah Persuratan untuk Pemerkasaan Tamadun Melayu, daya hidup sesuatu tamadun banyak bergantung pada perkembangan ilmu dalam pelbagai bidang. Selain perhatian terhadap kepentingan karya ilmiah seperti jurnal dan buku, satu lagi aspek persuratan, iaitu karya kreatif, seperti cerpen, novel, drama dan puisi, turut memiliki nilai ilmu dalam pembinaan sesuatu tamadun.

“Perhatian terhadap persuratan ilmiah dan karya kreatif sangat penting kerana menjadi ukuran lestarinya dan mantapnya sesuatu tamadun itu apabila kedua-dua aspek persuratan ini dijelmakan dengan sempurna. Hal ini menjadi agenda yang rapat dan berkaitan dengan bidang tugas para peserta SEBAHTERA IV,” kata Profesor Datuk Seri Dr. Awang. Tambah beliau, pemerkayaan khazanah persuratan ialah satu upaya untuk memenuhi matlamat globalisasi dua hala atau seimbang, iaitu globalisasi dari Timur ke Barat sebagai imbangan globalisasi selama ini dari Barat ke Timur. Dalam hal ini, keterbelakangan dalam bidang ilmu dan karya kreatif menjadi salah satu sebab yang menjejaskan daya hidup tamadun, termasuklah tamadun Melayu.

Apabila membicarakan soal hubungan antara ilmu dengan tamadun, Profesor Datuk Seri Dr. Awang menyatakan bahawa ilmu menjadi dasar kemunculan dan penakatan tamadun manusia, berdasarkan bukti daripada sejarah tamadun Yunani, Rumawi, Islam dan lain-lain, termasuklah tamadun Melayu. Berdasarkan rujukan daripada sumber agama seperti al-Quran, hadis, huraian para sarjana seperti Al-Ghazali dan Ibnu Khaldun, suburnya ilmu sesuatu bangsa menjadi salah satu faktor utama daya hidup sesuatu tamadun.

“Tidak ada tamadun yang dapat tumbuh dan berkembang serta tersohor tanpa landasan ilmu. Maka itu, soal memperkaya khazanah ilmu dalam pelbagai bentuk sangat penting dan perlu diberikan perhatian oleh para pendukung tamadun, pemerintah dan sebagainya,” ujar Profesor Datuk Seri Dr. Awang.

Tambah beliau, jika dilihat dalam ketamadunan Melayu, pelbagai ranah ilmu dikembangkan dan disuburkan melalui bahasa Melayu. Pada zaman kesultanan Melayu, selain ilmu tentang keagamaan, muncul juga ilmu duniawi seperti ilmu perubatan, persenjataan dan sejarah. Banyak manuskrip ilmu ini telah diiktiraf oleh UNESCO sebagai warisan dunia, antaranya termasuklah manuskrip kitab bedil yang diterbitkan oleh DBP, manuskrip pensejarahan Sulalatus Salatin, epik Hang Tuah dan surat-surat Sultan Abdul Hamid Kedah yang mewakili ranah diplomasi. Kebangkitan tamadun Melayu dan kecemerlangan ilmu dalam bahasa Melayu ini sewajarnya dijahit benang kesinambungannya hingga kini.

Dalam ucaptama ini juga, Profesor Datuk Seri Dr. Awang membentangkan cadangan projek penerbitan digital DBP sebagai salah satu usaha memperkaya ilmu persuratan berbentuk digital sebagai wadah menyampaikan ilmu tersebut, bukan sahaja dalam negara, bahkan seluruh dunia. Antara bidang yang ditekankan dalam projek tersebut termasuklah bidang sains dan teknologi; sains sosial dan kemanusiaan; agama, falsafah dan tamadun Islam; bahasa Melayu; sastera dan persuratan Melayu; dan kanak-kanak dan remaja.

SEBAHTERA IV yang diadakan secara dalam talian melalui perisian Google Meet ini turut membicarakan hal bahasa dan komunikasi, linguistik, kritikan sastera, kesusateraan Melayu Nusantara, kemahiran insaniah, dan pembelajaran abad ke-21. Selain sebagai wahana bagi membentangkan kertas penyelidikan, penganjuran SEBAHTERA IV juga mampu meningkatkan pembudayaan dan pemerkasaan penyelidikan sebagai teras dalam sistem pendidikan dan keilmuan.

Kira-kira 90 orang peserta menyertai SEBAHTERA IV yang terdiri daripada para pensyarah, guru dan warga Kementerian Pendidikan Malaysia, pelajar pascasiswazah dan para penyelidik. Yang turut hadir sama mengikuti ucaptama SEBAHTERA IV ialah Datuk Haji Abang Sallehuddian Abg. Shokeran, Ketua Pengarah DBP, Tuan Doti Asing, Pengarah IPGK Keningau, Profesor Dr. Akin Duli, Dekan Fakultas Ilmu Budaya UNHAS, Puan Anis Alisya Abdullah, Pengarah IPGK Tun Abdul Razak, Puan Aminah Awang Basar, Pengarah DBP Cawangan Sabah dan Profesor Emeritus Abdullah Hassan.


Yang Indah itu Bahasa

SELANGOR − Bahasa mempengaruhi cara manusia berfikir. Pengertian bahasa menurut kebudayaan Melayu meliputi budaya, ketamadunan, akhlak dan tingkah laku. “Reti bahasa” merupakan kerangka yang bermaksud tahu bahasa yang betul dari segi fungsi sosial (konteks), fungsi adat (kesantunan dan kesopanan) dan fungsi akhlak (sempurna tutur kata yang mencerminkan kemolekan akhlak).

Konsep “reti bahasa” lebih kepada adat dan akhlak penutur ketika berbahasa, iaitu sikap penutur bahasa Melayu terhadap peraturan tatabahasa dengan tata berbahasa menggunakan bahasa secara betul, sopan dan santun. Maknanya konsep reti bahasa lebih kepada menegur soal tingkah laku, akhlak atau kelakuan penutur ketika bertutur.

Dato’ Dr. Hassan Ahmad agak berbeza daripada ahli falsafah yang lain kerana beliau merungkaikan falsafah bahasa Melayu dengan agak terperinci, berdasarkan teoretis dan empirik. “Reti bahasa” baginya merupakan satu kerangka historiografi linguistik Melayu yang dapat menjadi alat bagi memahami alur pemikirannya mengenai bahasa dan kebahasaan.

Ada perbezaan dalam pengertian antara tahu bahasa dengan reti bahasa. Tahu bahasa bermaksud orang yang tahu menggunakan bahasa dengan betul dan tepat dari segi fungsi sosial dan fungsi adat. Hal ini bersinonim dengan kecekapan berbahasa (linguistic competence) yang dikemukakan oleh Dell Hymes. Menurut Dato’ Dr. Hasan Ahmad, jika kita gagal menghayati konsep tahu bahasa ini, kita akan gagal menghayati atau salah memilih konteks berbahasa.

“Oleh itu, reti bahasa di sini bukan bererti tidak tahu peraturan tatabahasa tetapi melibatkan kesalahan dari segi adat dan akhlak bagi orang yang bercakap, iaitu adab kita tentang pemilihan perkataan yang tepat dengan menggunakan kalimat yang betul dan sopan.”

Demikianlah antara penerangan oleh Dr. Mohd Tarmizi Hasrah, dalam sesi pembentangannya yang berjudul “Reti Bahasa dalam Pemikiran Hassan Ahmad” selaku ahli panel menerusi yang bersiaran secara langsung menerusi “Webinar Pemikiran Dato’ Dr. Hassan Ahmad (1936-2011)”. Webinar anjuran Perbadanan Perpustakaan Awam Selangor (PPAS) ini telah dirasmikan oleh Datin Paduka Mastura Hj. Muhamad, Pengarah PPAS.

Panel pembicara lain yang turut hadir ialah Prof. Emeritus Dr. Shaharir Mohamad Zain (Falsafah Bahasa Hassan Ahmad), Prof. Emeritus Dato’ Dr Teo Kok Seong (Hassan Ahmad: Linguis Nasionalis Ulung Negara), Prof. Dr. Munif Zarirruddin Fikri Nordin (Bahasa Agama dan Pemikiran Hassan Ahmad tentang Islam dan Cabarannya) dan Tuan Hasni Abas (Pemikiran Positif Hassan Ahmad sebagai Seorang Cendekiawan).


Warisan Tamadun Kedah Tua

Untuk mendapatkan maklumat terkini, ikuti kami melalui Telegram

Kuala Lumpur – Jabatan Warisan Malaysia telah menganjurkan Bual Bicara Eksklusif yang diadakan pada 4 Oktober 2021. Tajuk  program ini ialah “Kedah Tua: Warisan Tamadun Silam”. Program tersebut diadakan secara atas talian di Jabatan Warisan Malaysia. Noorazrene Mohd Noor bertindak selaku moderator dalam program tersebut.

Tujuan program tersebut diadakan adalah untuk memberikan pengetahuan kepada masyarakat tentang penemuan kajian arkeologi di Bukit Choras dan Cherok Tok Kun yang mempunyai kaitan dengan kerajaan Kedah Tua. Program tersebut menampilkan  seorang ahli panel iaitu Dr. Nasha Rodziadi Khaw yang merupakan pensyarah Universiti Sains Malaysia. Program itu disertai oleh ahli akademik dari dalam dan luar negara.

Pada peringkat pertama perbincangan, Dr. Nasha menerangkan tentang sejarah kewujudan kerajaan Kedah Tua. Kerajaan Kedah Tua merupakan pusat perdagangan yang terkenal di seantero dunia kerana terletak di antara laluan perdagangan timur dan barat. Tamadun kerajaan Kedah Tua juga menjadi tempat persinggahan mubaligh Buddha dan secara tidak langsung menjadikan Kedah Tua sebagai pusat penyebaran agama Buddha.

Pada peringkat kedua perbincangan, beliau menerangkan bahawa kewujudan candi dan artifak di Lembah Bujang dan kawasan sekitarnya disebabkan oleh kemajuan teknologi besi pada zaman kerajaan Kedah Tua. Hal ini dapat dibuktikan dengan penemuan relau peleburan besi di tapak arkeologi Sungai Batu.Tapak peleburan besi itu berasal dari tahun 672 Masihi. Keadaan itu secara tidak langsung menjadikan penemuan arkeologi batu bersurat di Cherok Tok Kun mempunyai kaitan dengan kerajaan Kedah Tua kerana kawasan Seberang Perai Utara merupakan kawasan paling selatan kerajaan Kedah Tua. Selain itu, batu bersurat itu menggunakan bahasa Sanskrit dan tulisan Pallava grantha. Hal ini membuktikan bahawa Kedah Tua telah menjadi pusat perdagangan yang penting dari barat dan timur.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Baucar Pelancongan Negeri Selangor 2.0 Berjumlah RM1 Juta Boleh Ditebus di Aplikasi Shopee Bermula 22 Oktober

Petaling Jaya – Kerajaan Selangor meneruskan pemberian subsidi Baucar Pelancongan Negeri Selangor setelah edisi pertama yang diedarkan pada Januari lalu menerima sambutan yang hangat daripada orang ramai. Baucar Pelancongan Negeri Selangor 2.0 merupakan salah satu insentif dalam Pakej Kita Selangor 2.0 yang telah diumumkan oleh Dato’ Seri Amirudin Shari, Menteri Besar Selangor yang memperuntukkan sebanyak RM 2.55 juta kepada industri pelancongan Selangor.

Sebanyak RM1 juta  telah diperuntukkan untuk Subsidi Baucar Pelancongan Negeri Selangor 2.0  merangkumi 10 000 unit baucar bernilai RM100 setiap satu yang akan ditawarkan kepada umum menerusi aplikasi e-dagang terkemuka; Shopee bermula 22 Oktober 2021 sehingga 31 Disember 2021, atau sehingga baucar pembelian habis ditebus. Baucar Pelancongan Negeri Selangor 2.0 ini boleh digunakan untuk membeli pakej pelancongan negeri ini yang ditawarkan secara khusus oleh 28 Agensi Pelancongan Negeri Selangor yang mengambil bahagian dalam edisi kali ini. Tempoh perjalanan atau penggunaan baucar pula bermula dari 22 Oktober 2021 sehingga 30 Jun 2022.

Majlis pelancaran itu telah berlansung di Sunway Lagoon yang merupakan taman tema terbesar di Malaysia dan turut disiarkan secara langsung menerusi laman media sosial rasmi Facebook Tourism Selangor. Majlis itu telah disempurnakan oleh Hee Loy Sian, EXCO Pelancongan dan Alam Sekitar Selangor. Barisan tetamu kehormat memeriahkan majlis ialah Azrul Shah Mohamad, Ketua Pegawai Eksekutif Tourism Selangor; Ishak Maulan, Penolong Pengarah Seksyen Pihak Berkuasa Tempatan Unit Perancang Ekonomi Negeri (UPEN) Selangor; dan Calvin Ho, Pengarah Eksekutif Sunway Theme Parks.

Hee Loy Sian berharap agar pemberian baucar itu dapat merancakkan semula industri pelancongan di Selangor.  Beliau juga menyeru kepada semua pengusaha industri pelancongan Selangor menyokong Kempen “Pusing Selangor Dulu!“ dan “Splendid Selangor; Take me Anywhere!“ yang sedang giat dijalankan oleh Kerajaan Negeri Selangor melalui pihak Tourism Selangor.

Kempen Pusing Selangor Dulu memberi penekanan kepada inisiatif promosi pelancongan domestik dengan melibatkan usahasama dengan penggiat industri pelancongan seperti pihak hotel, agensi pelancongan, media dan syarikat penerbangan. Tarikan pelancongan negeri Selangor dapat dipromosikan secara lebih meluas menerusi kempen ini yang giat dijalankan di laman digital dan media sosial rasmi Tourism Selangor di laman Facebook, Instagram, Twitter, aplikasi TikTok, dan saluran YouTube, dengan tanda pagar #PusingSelangorDulu.


Festival Kota Selatan 2021

Dalam usaha untuk terus mendekatkan seni budaya warisan bangsa kepada masyarakat Malaysia khususnya gnerasi muda, Jabatan Kebudayaan dan Kesenian Negara (JKKN) tetap meneruskan pelbagai program walaupun negara masih lagi dibelenggu dengan pandemik Covid-19. Buktinya, pada hujung minggu ini iaitu pada 8 dan 9 Oktober 2021, JKKN menganjurkan Festival Kota Selatan 2021 @Online secara dalam talian melalui Facebook JKKN TV. Festival itu menggabungkan keunikan seni budaya dari tiga buah negeri selatan Malaysia iaitu Negeri Sembilan, Melaka dan Johor.

Majlis pelancaran festival yang berlangsung selama dua hari ini disempurnakan oleh Menteri Pelancongan, Seni dan Budaya Malaysia, Dato’ Sri Hajah Nancy Shukri. Pada hari pertama, sesi Citra Malaysia “Senam Pagi Dalam Talian” bersama artis tari kumpulan kesenian JKKN Negeri Sembilan mengambil tempat. Selepas itu, festival diteruskan dengan persembahan pelbagai jenis tarian seperti Tarian Selamat Datang, Tarian Puteri Ledang, Tarian Zapin Tenglu (Pak Akob) dan Tari Ghazal (Empat Dara). Siri webinar bertajuk Datuk Laksamana Hang Tuah dan Empayar Kesultanan Melayu Melaka kemudiannya mengambil tempat dengan dua ahli panel iaitu Pengurus Besar Perbadanan Muzium Melaka, DRS. Mohd. Nasruddin Rahman dan Mantan Sarjana Tamu, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia. Pengarah JKKN Melaka, Ezlina Alias bertindak sebagai moderator. Hari pertama diteruskan dengan pelbagai program seperti Pertandingan Lagu Loghat Negeri Sembilan, demonstrasi makanan seperti Masak Lada Ikan Pari dan Laksa Johor, jualan produk, persembahan artis, ceramah agama, tazkirah rohani dan banyak lagi.

Festival Kota Selatan [email protected] bersambung pada hari kedua bermula dengan sesi senam pagi. Sesi diteruskan dengan Jom Bepantun oleh Ketua Setiausaha Kementerian Pelancongan, Seni dan Budaya Malaysia, Dato’ Wira Dr. Noor Zari Hamat. Kemudiannya, festival diteruskan dengan demonstrasi masakan seperti Lauk Haram Jadah, sesi jualan produk seperti batik Melaka, pertandingan tarian zapin Johor, Pertandingan Bintang Asli, konsert anak negeri, ceramah agama, tazkirah rohani dan banyak lagi. Festival ini diharapkan dapat memperkenalkan kepelbagaian seni warisan budaya ketiga-tiga negeri selatan di Semenanjung Malaysia iaitu Johor, Melaka dan Negeri Sembilan melalui persembahan kebudayaan, demonstrasi masakan dan perkongsian ilmu melalui sesi webinar kepada masyarakat Malaysia. Syabas diucapkan kepada JKKN atas penganjuran Festival Kota Selatan [email protected] yang meriah walaupun hanya secara dalam talian!


Tak Kan Melayu Hilang di Dunia

Kuala Lumpur – Fakultas Hukum Universitas Riau telah menganjurkan webinar yang diadakan pada 12 Oktober 2021. Tajuk program ini ialah “Tak Kan Melayu Hilang di Bumi di Tengah Pandemik COVID-19”. Program tersebut diadakan secara atas talian zoom meeting dan Youtube. Dr. Hengki Firmanda bertindak selaku moderator dalam program tersebut.

Tujuan program tersebut diadakan adalah untuk memberikan pengetahuan kepada masyarakat tentang keunikan kebudayaan dan kesenian masyarakat Melayu di Kepulauan Nusantara. Program tersebut menampilkan  tiga orang ahli panel iaitu Tan Sri Prof. Datuk Wira Dr. Abdul Latiff Abu Bakar, Prof. H. Suwardi M. Samin dan Datuk Seri Al Azhar. Program itu disertai oleh ahli akademik dari dalam dan luar negara.

Perbincangan itu membincangkan tentang sejarah kebudayaan dan kesenian masyarakat Melayu di Kepulauan Nusantara. Masyarakat Melayu terkenal dengan adat dan kesopanan yang tinggi sehingga mendapat pengiktirafan daripada peringkat antarabangsa. Antara kebudayaan masyarakat Melayu yang unik ialah pantun, nazam, tarian dondang sayang, kuda kepang dan lain-lain lagi.

Selain itu, kepelbagaian kebudayaan dan kesenian masyarakat Melayu telah menjadi faktor tarikan utama untuk menarik kedatangan pelancong. Keadaan ini boleh menjana ekonomi dan meningkatkan taraf hidup masyarakat setempat. Namun begitu, pandemik COVID-19 telah memberikan kesan pada skala global. Walaupun pandemik melanda dunia, kebudayaan dan kesenian masyarakat Melayu terus utuh diamalkan dan bertahan dalam arus perdana.


Artifak Budaya Mendukung Kelestarian “Keluarga Malaysia“

Untuk mendapatkan maklumat terkini, ikuti kami melalui Telegram

Konsep “Keluarga Malaysia” yang diilhamkan oleh Perdana Menteri, Yang Amat Berhormat Dato’ Sri Ismail Sabri Yaakob, melangkaui fahaman kepentingan individu dan etnik, malah mendakap erti prinsip hidup bersama demi membina semula Malaysia. Apatah lagi dalam era negara menghadapi krisis politik dan tamparan pandemik COVID-19. “Keluarga Malaysia” memberi ruang dan peluang untuk mencungkil serta menghargai persamaan dengan menerima perbezaan merentasi sempadan agama, budaya dan kaum di Malaysia.

Dunia kini ghairah dengan era digital.  Lantaran itu, sesetengah pihak menganggap ajaran dan budaya nenek moyang telah lapuk dan ketinggalan zaman. Konsep “Keluarga Malaysia” memberi nafas baharu kepada nilai-nilai moral dan cara hidup masyarakat dahulu yang sentiasa memupuk perpaduan dan kesejahteraan rakyat serta keutuhan negara.

Kemakmuran sesebuah negara terikat dengan nilai didikan yang sempurna dalam sesebuah keluarga. Ikatan kekeluargaan pula banyak dipengaruhi oleh budaya dan cara hidup ahli keluarga serta masyarakat. Sementara itu, budaya pula sesuatu yang dinamik sifatnya dan cair; bermaksud budaya berubah sepanjang masa dengan cara yang halus, tenang, nyata dan ketara. Dalam landskap Malaysia budaya orang Melayu, Cina, India, dan masyarakat peribumi Sabah dan Sarawak, telah lama mencanai dan membentuk budaya “Keluarga Malaysia” yang dinamik.

Sementara itu, artifak budaya merupakan elemen penting bagi sesebuah budaya kerana artifak budaya mempengaruhi cara hidup harian. Sebagai contohnya, suatu ketika dahulu, batu lesung banyak digunakan oleh keluarga Melayu dan batu giling pula digunakan oleh keluarga keturunan India. Pembangunan teknologi memberi laluan kepada mesin pengisar elektronik dan akhirnya menggantikan batu giling, Kini hampir semua keluarga menggunakan batu lesung di samping mesin pengisar elektronik. Hal ini secara tidak langsung mewujudkan persamaan dalam proses masakan harian mereka. Perkara ini menunjukkan bahawa budaya yang diwarnai dengan artifak budaya membantu kelahiran dan kelestarian konsep “Keluarga Malaysia”.

Sejak penubuhan Muzium Perak pada tahun 1883, banyak artifak budaya telah dikenal pasti, dikumpul dan dikategorikan dalam kumpulan artifak mengikut fungsinya, seperti artifak persenjataan, tarian, artifak tradisi teater, artifak muzik, pakaian dan perhiasan diri, kraf tangan, artifak permainan, artifak berkaitan perkapalan dan lain-lain lagi. Artifak ini bukan sahaja menyerlahkan kemantapan pemikiran kreatif seniman atau pengukir kita, malah mendukung maksud tersurat dan tersirat yang mendalam.

Sebagai misalnya, artifak budaya yang berkaitan dengan pakaian dan perhiasan diri melambangkan nilai moral dan kesopanan masyarakat Malaysia yang terangkum dalam “Keluarga Malaysia”. Pakaian traditional seperti baju kurung, ‘baju kurung teluk belanga, baju kebaya panjang dan sebagainya masih dalam penggunaan merentasi cabaran arus kemodenan. Keunikan pakaian tradisi ini menjadi lebih mantap dengan kelengkapan perhiasan diri seperti loket, dokoh, subang kerabu, anting-anting, cincin, gelang tangan, gelang kaki, pending, kerongsong, dan sebagainya

Hiasan pertukangan seni tekstil tradisi dan kelengkapan perhiasan diri budaya Malaysia kaya dengan motif geometrik dan organik. Alam semula jadi sentiasa menjadi rujukan dan inspirasi pengukir atau pengkarya sejak dahulu. Sebagai buktinya dapatlah kita melihat dekorasi pakaian atau kelengkapan perhiasan diri yang dihiasi dengan bunga-bungaan, salur, biji-bijian, pucuk rebung, buah cengkih dan sebagainya. Hasil kreativiti pembuatan tekstil dan corak membantu penghasilan busana tradisional sejak zaman-berzaman hingga menjadi warisan bangsa dan budaya “Keluarga Malaysia”.

Walau bagaimanapun, tidaklah hairan bahawa banyak artifak budaya, terutama kelengkapan perhiasan diri khazanah nenek moyang, telah ditelan zaman atas alasan tidak menepati kesesuaian zaman, kepercayaan agama, kekangan sumber bahan pembuatan, kekurangan kemahiran pertukangan dan kecetekan pengetahuan. Sebagai misalnya, caping yang suatu ketika dahulu menjadi pengganti pakaian kanak-kanak, kini tidak lagi digunakan.

Caping dipercayai berasal dari Selatan India dan diperkenalkan di Tanah Melayu sejak zaman Srivijaya, iaitu sekitar abad ke-7 hingga 12 Masihi. Caping merupakan penganti pakaian kanak-kanak lelaki dan perempuan bertujuan menutup kemaluan mereka. Caping juga digunakan untuk melindungi kanak-kanak daripada gangguan seks dan makhluk halus. Walaupun caping digunakan di seluruh Malaysia, tetapi kajian literasi menunjukkan bahawa budaya penggunaan caping amat ketara di bahagian utara, selatan dan kawasan Pantai Timur Semenanjung Malaysia. Walau bagaimanapun, budaya pemakaian caping ini telah berakhir pada era Sultan Muhammad IV (tahun 1899-1920).

Bahan pembuatan caping dan upacara majlis pemakaian caping lazimnya melambangkan status sosioekonomi sesebuah keluarga. Kanak-kanak daripada keluarga yang kurang berkemampuan memakai caping yang diperbuat daripada bahan seperti kayu, buah kelapa, kulit kerang atau kulit penyu. Manakala caping kanak-kanak golongan berada diperbuat daripada emas, perak atau tembaga. Dari segi dekorasi pula, caping kanak-kanak perempuan lebih simbolik, dihiasi dengan pelbagai motif daripada alam semula jadi berbanding caping kanak-kanak lelaki.

Motif dekorasi caping di atas memaparkan imej tumbuh-tumbuhan tempatan seperti sirih, paku pakis, bunga melur, pucuk rebung, bunga cengkih, bunga rumput sambau dan bunga orkid yang mempunyai banyak khasiat perubatan. Sebagai contoh, demam panas, cirit-birit, selesema dan sakit kepala dapat diredai dengan menggunakan air daun Melur. Akar pokok bunga melur digunakan untuk mengubati penyakit kelamin. Bunga melur pula digunakan untuk merawat penyakit kulit manakala minyak pati bunga melur digunakan bagi tujuan aromaterapi. Hal ini juga menunjukkan persamaan dalam amalan perubatan budaya tradisi “Keluarga Malaysia“.

Artifak budaya nenek moyang dan motif dekorasinya mempunyai maksud tersurat dan tersirat yang perlu dikaji demi kesejahteraan dan keakraban rakyat Malaysia, terutama dalam memerangi kesempitan dan ancaman seperti virus COVID -19. Malah generasi muda tidak wajar menganggap remeh hasil ciptaan yang diwarisi sejak turun temurun malah perlu dihayati sepanjang zaman. Para pereka tempatan pula perlulah lebih teliti dan mendukung mandat dalam penghasilan rekabentuk masa hadapan. Setiap hasil rekaan mereka perlulah menjadi lambang identiti budaya dan mengaribkan masyarakat dengan konsep “Keluarga Malaysia“, di samping memenuhi kehendak dan cita rasa pengguna.


Penemuan Baharu “Keistimewaan“ Labu Sayong

Keistimewaan labu sayong yang sentiasa mengekalkan kesejukan air di dalamnya telah lama diketahui umum. Namun begitu, sedarkah kita ada satu lagi rahsia besar keunikan labu sayong yang telah berjaya ditemui?

Labu sayong yang diperbuat daripada tanah liat mempunyai satu keistimewaan berupaya menyerap kelembapan dengan tindakan kapilari. Walau bagaimanapun, titisan air kecil di permukaan labu sayong yang disebabkan oleh tindakan kapilari tidak dapat diperhatikan. Tindakan kapilari berlaku apabila air dituangkan ke dalam labu sayong. Apabila air penuh, penyejatan pun berlaku. Secara teorinya, dapat disimpulkann bahawa penyejukan air di dalam labu sayong berlaku disebabkan oleh dua proses, iaitu yang pertama, peningkatan air di permukaan labu sayong, dan yang kedua ialah penyejatan.

Dalam hal ini, sekiranya berlaku penyejatan air, suhu air akan lebih rendah daripada suhu udara. Hasil kajian menunjukkan bahawa air di dalam labu sayong lebih sejuk daripada suhu bilik. Perbezaan suhu antara air dan udara hanya bergantung pada jenis tanah liat, suhu udara, kelembapan, dan ketebalan dinding labu sayong. Perbezaan suhu tidak bergantung pada ukuran, bentuk, dan kuantiti air di dalam labu sayong. Berdasarkan teori ini, dapat disimpulkan bahawa labu sayong dapat menjadikan air di dalamnya sentiasa sejuk.

Yang menariknya, labu sayong bukan sekadar dapat menyejukkan air, tetapi sebenarnya mampu menurunkan suhu bilik supaya lebih nyaman. Hal ini terbukti melalui kajian yang telah dijalankan di Universiti Sains Malaysia. Sistem tetingkap penyejatan penyejukan, ataupun dikenali sebagai Evaporative Cooling Window System (ECWS), menggunakan labu sayong yang disatukan dengan pengudaraan mekanikal dan tenaga dengan menggunakan elektrik suria telah dicipta. Kajian rintis telah dilakukan di bangunan sebenar di bawah iklim tropika yang panas dan lembap. Meskipun memiliki jangka waktu yang terbatas, hasilnya tetap menunjukkan bahawa ada penurunan suhu.

Sebagai kesinambungan daripada kajian rintis, satu siri eksperimen dilakukan dengan menggunakan ECWS bersama-sama labu sayong yang diaktifkan menggunakan kipas pengekstrak tenaga suria yang diciptakan menggunakan bahagian yang berlainan. Kajian ini mengenal pasti keberkesanan ECWS dengan labu sayong dalam mengurangkan suhu dalaman. Sebagai hasilnya, ECWS bersama-sama lima unit labu sayong telah berjaya menurunkan suhu sebanyak -3.70ºC, hingga mencapai keberkesanan 53.7% ECWS. Sistem ini terbukti berkesan kerana keputusan yang diperoleh menunjukkan keberkesanan berada dalam julat yang dapat diterima, iaitu antara 50% dengan 75%.

Penemuan ini sememangnya memberi makna kepada penulis sebagai penyelidik. Diharapkan penemuan terbaharu keistimewaan labu sayong ini mampu membuka mata pelbagai pihak untuk lebih menitikberatkan elemen warisan Melayu dalam kehidupan harian. Sesungguhnya banyak lagi rahsia warisan Melayu yang perlu dicungkil dan diinovasikan. Semoga dengan perkongsian ini dapat menyuntik rasa cintakan khazanah warisan Melayu agar terus kekal sepanjang zaman.

Penulis merupakan pensyarah Jabatan Pendidikan Politeknik dan Kolej Komuniti yang kini sedang melanjutkan pengajian peringkat Doktor Falsafah dalam Pengurusan Projek di Universiti Sains Malaysia.


Penganjuran Hari Kraf Kebangsaan 2021 Dianjurkan Secara Maya

Untuk mendapatkan maklumat terkini, ikuti kami melalui Telegram

Kuala Lumpur – Setelah 18 tahun pengajuran Hari Kraf Kebangsaan, buat pertama kalinya pada tahun ini sambutannya dianjurkan secara maya. Virtual Hari Kraf Kebangsaan 2021 (VHKK 2021) yang berlangsung dari 15 Oktober 2021 sehingga 15 Disember 2021 merupakan virtual kraf yang pertama seumpamanya pernah diadakan di Malaysia. Penganjuran VHKK 2021 diadakan untuk memberikan pengiktirafan atas penglibatan dan segala sumbangan usahawan kraf tempatan dan para artisan kraf dalam membangunkan industri kraftangan di negara kita. VHK 2021 juga merupakan inisiatif Kraftangan Malaysia dalam membantu dan menyokong usahawan kraf tempatan.

VHKK 2021 bertemakan “Kraf Menceriakan Kehidupan” menghimpunkan seramai 500 usahawan kraf seluruh negara dengan menggabungkan pelbagai informasi industri kraf yang akan disampaikan secara informatif, inklusif dan interaktif. VHK 2021 menggangarkan sebanyak lebih 25,000 produk kraf yang boleh didapati oleh orang ramai. Melalui pameran virtual ini, para pengunjung boleh menerokai dan mengakses sendiri pengalaman baharu setiap pameran dan jualan kraf secara digital melalui pendekatan exciting, memorable dan experience. Para pengunjung boleh mengujungi VHKK 2021 dengan hanya melayari www.mycraftevent.com.

Para pengunjung boleh mengakses ke lima bahagian utama jika mengunjungi VHKK 2021 iaitu ruang pameran (exhibitor hall), ruang pertunjukan (showcase hall), auditorium, pusat perniagaan kraf atau craft business centre (CBC) dan muzium digital kraf. Setiap ruang menyediakan pelbagai informasi dan pengalaman yang menarik buat para pengunjung maya. Sebagai contohnya, pengunjung boleh melihat demonstrasi kraf di ruang pertunjukan, menonton peragaan fesyen secara maya di auditorium dan menerokai Kompleks Kraf Kuala Lumpur dan Kompleks Kraf Langkawi secara maya melalui di muzium digital kraf.

Marilah semua rakyat  Malaysia kita menyokong industri kraftangan tempatan dengan memeriahkan VHKK 2021 yang berlangsung secara maya selama dua bulan bermula dari 15 Oktober 2021 sehingga 15 Disember 2021.


Ayuh Tebus Baucar Pelancongan Selangor

Shah Alam – Kerajaan Selangor meneruskan pemberian subsidi Baucar Pelancongan Negeri Selangor dengan edisi kedua tahun ini setelah edisi pertama yang diedarkan pada umum pada Januari lalu menerima sambutan yang hangat daripada orang ramai. Baucar Pelancongan Negeri Selangor 2.0 merupakan salah satu insentif yang terkandung dalam Pakej Kita Selangor 2.0 yang telah diumumkan oleh Dato’ Seri Amirudin Shari, Menteri Besar Selangor pada 9 Jun 2021 yang memperuntukkan sebanyak RM 2.55 juta kepada industri pelancongan Selangor.

Sebanyak RM 1 juta diperuntukkan untuk Subsidi Baucar Pelancongan Negeri Selangor 2.0  merangkumi 10,000 unit baucar bernilai RM 100 setiap satu yang akan ditawarkan kepada umum di aplikasi e-dagang terkemuka; Shopee bermula 22 Oktober 2021 sehingga 31 Disember 2021, atau sehingga baucar pembelian habis ditebus. Baucar Pelancongan Negeri Selangor 2.0 ini boleh digunakan untuk membeli lebih dari 170 pakej pelancongan menarik yang ditawarkan secara khusus oleh 35 agensi pelancongan negeri Selangor yang mengambil bahagian dalam edisi kali ini. Tempoh perjalanan atau penggunaan baucar pula bermula dari 22 Oktober 2021 sehingga 30 Jun 2022.

Terma dan syarat penebusan Baucar Pelancongan Negeri Selangor 2.0 di aplikasi Shopee adalah seperti berikut:

1)         Tempoh Kempen / Tempahan: 22 Oktober 2021 hingga 31 Disember 2021.

2)         Tempoh Perjalanan: 22 Oktober 2021 hingga 30 Jun 2022.

3)         Promosi: Dapatkan SATU (1) baucar bernilai RM100 dengan syarat Warganegara Malaysia dan memiliki Kad Pengenalan yang sah (MyKad), dan berumur 18 tahun ke atas pada tahun 2021.

4)         Setiap pengguna Shopee terhad kepada SATU (1) transaksi setiap baucar sepanjang tempoh kempen.

5)         Terhad kepada sejumlah 10,000 penebusan baucar sepanjang tempoh kempen.

6)         Semua pembayaran harus dilakukan dengan fungsi ‘ShopeePay’ SAHAJA.

7)         Tiada baucar tunai atau kombinasi baucar penerimaan dari medium lain yang dibenarkan untuk setiap transaksi.

8)         Promosi akan dihentikan setelah jumlah baucar habis, atau pada masa tempoh kempen berakhir, mana yang lebih awal.

9)         Promosi ini tidak sah dengan baucar, diskaun potongan atau promosi lain.

10)      Promosi tidak boleh ditukar atau diganti dengan produk lain atau wang tunai.

Inilah masanya untuk anda “Pusing Selangor Dulu!” susulan pengumuman pembukaan semula sektor pelancongan domestik Negara. Rebut peluang untuk tebus Baucar Pelancongan Negeri Selangor 2.0 dan terokai pelbagai tarikan pelancongan Negeri Selangor menerusi pembelian pakej pelancongan Negeri ini. Gunakan untuk percutian akhir tahun anda atau simpan dan guna pada tahun hadapan sehingga akhir Jun 2022!

Kempen Pusing Selangor Dulu memberikan penekanan kepada inisiatif promosi pelancongan domestik dengan melibatkan usahasama dengan penggiat industri pelancongan seperti pihak hotel, agensi pelancongan, media dan syarikat penerbangan. Tarikan pelancongan negeri Selangor dapat dipromosikan secara lebih meluas menerusi kempen ini yang giat dijalankan di laman digital dan media sosial rasmi Tourism Selangor di laman Facebook, Instagram, Twitter, aplikasi TikTok, dan saluran YouTube, dengan tanda pagar #PusingSelangorDulu.


Taman Tema Air Selangor Kembali Dibuka

Untuk mendapatkan maklumat terkini, ikuti kami melalui Telegram

Shah Alam – Taman tema air di negeri Selangor telah mula beroperasi semula selaras kelonggaran dalam Fasa 3 Pelan Pemulihan Negara (PPN). Tentunya, taman tema air merupakan tarikan pelancongan yang digemari semua lapisan masyarakat  tanpa mengira usia. Permainan gelongsor dan ombak buatan sememangnya tarikan yang sinonim dengan taman tema air. Akan tetapi, setiap taman tema air mempunyai keunikan yang tersendiri. Hanya individu yang lengkap dua dos suntikan vaksin COVID-19 dibenarkan mengunjungi taman tema air di negeri Selangor. Jom isi masa terluang anda bersama ahli keluarga dan rakan-rakan pada hujung minggu ini dengan mengunjungi taman tema air yang disenaraikan di bawah!

Siapa yang tidak tahu tentang Sunway Lagoon, teman tema air yang terletak di Bandar Sunway, Subang Jaya? Sama seperti taman tema air yang lain, Sunway Lagoon juga dilengkapi dengan tarikan gelongsor pelbagai jenis yang sangat mengujakan. Antara tarikan popular di Sunway Lagoon yang sangat digemari para pengujung ialah Vuvuzela, Little Zimbabwe, Waterplexx 5D, Surf Beach dan banyak lagi! Sempena pembukaan semula pada 7 Oktober 2021, Sunway Lagoon telah memperkenalkan aktiviti berkelah yang dinamakan “Camp Out! at Sunway Lagoon”. Jadi, rasai sendiri pengalaman bermalam di Sunway Lagoon yang pertama kali diperkenalkan ini!

Bangi Wonderland merupakan taman tema air yang dikelilingi oleh hutan rekreasi dengan keluasan 12 ekar. Lokasinya yang terletak di tengah antara Bandar Semenyih dan Bangi sememangnya sesuai bagi anda yang ingin melarikan diri dari kesibukan kota. Bangi Wonderland menawarkan 14 permainan yang menyeronokkan, antaranya Anaconda Trail, Body Slide, Green Pearl dan banyak lagi!

Selain daripada cahaya lampu LED dan taman tema salji yang menjadi tarikan popular para pengunjung di i-City, Shah Alam, taman tema air di sini harus juga diberi perhatian kerana Waterworld i-City ini menawarkan aktiviti yang amat menarik dan memberikan pengalaman yang luar biasa kepada para pengunjung! Jom mencuba satu-satunya Tornado Ride yang terdapat di Asia Tenggara, yang mencabar keberanian anda dan tentunya menyeronokkan!

Wet World Water Parks Shah Alam ini sudah beroperasi sejak 1996 lagi! Ianya menjanjikan keseronokan kepada para pengunjung, lebih-lebih lagi pada si kecil. Antara tarikan popular yang anda boleh cuba di sini ialah Super Hurricane, Monsoon Buster, Thunder River dan Kiddy Typoon Lagoon. Pilihan aktiviti yang ditawarkan di sini sesuai untuk kanak-kanak, dan kebanyakan kolam di sini berparas cetek. Jadi, anda boleh membawa anak anda ke Wet World Water Parks Shah Alam pada masa cuti nanti!

Taman tema air kerap kali dikunjungi secara berkumpulan atau beramai-ramai kerana kita tahu, “lebih ramai lebih meriah”. Tambahan pula, taman tema air merupakan hiburan yang dapat dinikmati tanpa mengira usia. Menariknya lagi, sesetengah taman tema air turut menyediakan tempat penginapan sekiranya sehari tidak cukup untuk anda menikmati semua aktiviti yang ditawarkan. Debaran permainan gelongsor yang curam dan ketenangan kolam renang memberi penangan yang hebat kepada para pengunjung. Jangan ketinggalan untuk menikmati pengalaman taman tema air yang menakjubkan di negeri Selangor ini!

Walau bagaimanapun, adalah diingatkan kepada kita semua untuk berdisiplin dalam mematuhi prosedur operasi standard (SOP) yang telah ditetapkan oleh pihak Majlis Keselamatan Negara dalam memastikan penjarakan sosial, memakai pelitup muka setiap masa, menggunakan cecair pembasmi kuman secara kerap, terutamanya ketika memasuki premis di negeri Selangor.

Anda juga boleh layari laman sesawang rasmi Tourism Selangor, www.selangor.travel untuk mendapatkan inspirasi dalam merancang perjalanan anda ke Negeri Selangor, atau terus ikuti laman media sosial rasmi Instagram, Facebook, Twitter, TikTok dan saluran YouTube Tourism Selangor untuk mengikuti sebarang kemas kini. #PusingSelangorDulu.


Kebudayaan dan Bahasa Etnik Sabah

Kota Kinabalu – Lembaga Kebudayaan Negeri Sabah telah bekerjasama dengan Dewan Bahasa dan Pustaka Cawangan Sabah menganjurkan program Webinar Bahasa Etnik Sabah bersempena dengan Hari Etnik Sabah sempena Hari Jadi Rasmi Tuan Yang Terutama Yang Di-pertua Negeri Sabah ke-68. Program itu diadakan pada 22 Oktober 2021. Program tersebut diadakan secara atas talian di Facebook Lembaga Kebudayaan Negeri Sabah dan saluran YouTube.

Tujuan program tersebut diadakan adalah untuk memberikan pendedahan dan pengetahuan tentang keunikan kepelbagaian budaya Sabah kepada orang awam. Program tersebut menampilkan tiga orang ahli panel iaitu Dr. Jeannet Stephen, Ketua Kluster, BorIIS Universiti Malaysia Sabah; Rita Lasimbang, Ketua Pegawai Eksekutif Yayasan Bahasa Kadazan Dusun; Aminah Awang Basar; Pengarah DBP Cawangan Sabah dan Datuk Seri Mohd Yusrie Abdullah yang merupakan Setiausaha Tetap Menteri Pelancongan, Kebudayaan dan Alam Sekitar Sabah. Dinoza Mahruf bertindak sebagai moderator dalam program itu.  Program itu disertai oleh ahli akademik dari dalam dan luar negara.

Pada peringkat pertama perbincangan, ahli panel menerangkan tentang keunikan Sabah yang terkenal dengan kepelbagaian kebudayaan di Sabah. Mereka menjelaskan bahawa masyarakat berbilang etnik di Sabah hidup dengan harmoni dan mempunyai tali perpaduan yang erat. Selain itu, Mereka menekankan tentang kepentingan elemen pendidikan yang memberikan pendedahan dan pengetahuan tentang kebudayaan kepada generasi muda. Mereka menambah bahasa merupakan elemen yang penting dalam suatu kebudayaan. Bahasa memainkan peranan penting untuk memelihara kebudayaan kerana bahasa merupakan alat komunikasi yang penting dan digunakan untuk menjelaskan kebudayaan sesuatu etnik.

Mereka memberikan contoh bahawa bahasa Kadazan Dusun akan pupus dalam jangka masa 30-50 tahun akan datang sekiranya bahasa itu tidak dipraktikkan dalam masyarakat. Antara faktor yang menyebabkan bahasa etnik hilang dalam masyarakat ialah mereka mahu bertutur dalam bahasa arus perdana seperti bahasa Melayu dan bahasa Inggeris.  Selain itu, mereka mahu masyarakat mewujudkan kebudayaan Malaysia agar semua lapisan masyarakat di negara ini mengetahui dan menghormati kebudayaan masing-masing. Mereka berharap agar masyarakat di Malaysia dapat mengekalkan dan memelihara kebudayaan masing-masing agar generasi akan datang dapat mewarisinya.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Bahasa Jiwa Bangsa Asas Pengilmuan Manusia

KUALA LUMPUR – Bahasa Melayu merupakan akar umbi bangsa yang menciptakan kesatuan dan kebersamaan masyarakat Malaysia. Dengan menelusuri perkembangan bahasa Melayu di Malaysia, pelbagai karenah dan isu muncul sebelum merdeka, menjelang kemerdekaan, pascamerdeka dan hingga kini yang sentiasa mencabar kedaulatan bahasa Melayu.

Jika diimbas kembali, pada awal abad ke-15, bahasa Melayu sudah digunakan sebagai wahana kebangsaan ilmu dan kemahiran serta keperluan dalam kehidupan. Satu hal yang menarik kerana bahasa Melayu sudah diajarkan di luar Alam Melayu walaupun Munsyi Abdullah dalam Sejarah Melayu mengatakan bahawa tradisi orang Melayu tidak menggunakan bahasa Melayu formal. Mereka menggunakan bahasa al-Quran tetapi boleh berbahasa Melayu.

Seterusnya, bahasa Melayu diajarkan sebagai bahasa formal pada awal abad ke 15. Satu hal yang menarik kerana bahasa Melayu sudah diajarkan di luar Alam Melayu walaupun Munsyi Abdullah dalam Sejarah Melayu mengatakan bahawa tradisi orang Melayu tidak menggunakan bahasa Melayu formal, mereka menggunakan bahasa al-Quran namun mereka boleh berbahasa Melayu.

Pada waktu itu juga, bahasa Melayu telah digunakan dalam bidang ekonomi, siasah dan politik, bahkan dalam urusan diplomasi seperti dalam surat atau perjanjian. Sehubungan dengan itu, bahasa Melayu digunakan sebagai wahana kebangsaan ilmu dan kemahiran serta keperluan dalam kehidupan. Secara formalnya pula, bahasa Melayu mula diajarkan sebagai satu mata pelajaran sebagai wahana ilmu.

“Fungsi bahasa Melayu sebagai bahasa jiwa bangsa termasuklah sebagai asas pembentukan konsep diri manusia, asas pengilmuan manusia, perantaraan perhubungan sosial dan perantaraan pewarisan tamadun.”

Demikianlah antara penerangan oleh YBhg. Prof. Datuk Seri Dr. Awang Sariyan, merangkap Pengerusi Lembaga Pengelola DBP, dalam ucap utamanya yang berjudul “Isu, Cabaran dan Hala Tuju Pemartabatan Bahasa Melayu”. Program ini bersiaran langsung secara dalam talian menerusi saluran Youtube IPG Kampus Bahasa Melayu melalui Konvensyen Bahasa Melayu (KONBAYU 2021) Peringkat Kebangsaan anjuran IPG Kampus Bahasa Melayu. Konvensyen ini dirasmikan oleh YBhg. Dr. Rusmini Ku Ahmad, Rektor Institut Pendidikan Guru Malaysia. Program ini berlangsung selama tiga hari bermula pada 27 Julai 2021 hingga 29 Julai 2021.


Pantai Menarik untuk Dikunjungi Pelancong di Selangor

Untuk mendapatkan maklumat terkini, ikuti kami melalui Telegram

Shah Alam – Negeri Selangor kini telah memasuki Fasa 4 Pelan Pemulihan Negara. Sudah pasti ramai dalam kalangan kita yang sedang mencari destinasi percutian untuk dikunjungi bersama rakan-rakan atau ahli keluarga, khususnya bagi melepaskan rindu terhadap keindahan pemandangan matahari terbenam. Individu yang telah melengkapkan dua dos suntikan vaksin COVID-19 dibenarkan menjalankan aktiviti pelancongan di negeri Selangor dalam Fasa ini. Kunjungi pantai yang tersenarai di bawah untuk anda merancang percutian hujung minggu nanti!

Pantai Remis terletak 20km di bahagian selatan Daerah Kuala Selangor iaitu di mukim Jeram. Baru-baru ini, pantai itu dikatakan “kembali bernyawa” ekoran pengumuman kemasukan negeri Selangor dalam Fasa 3. Pantai Remis merupakan salah satu lokasi eko-pelancongan yang semakin digemari oleh orang ramai. Pantai Remis sentiasa dibanjiri dengan pengunjung yang ingin menjamu keenakan makanan laut segar seperti ikan bakar, kerang rebus dan kerang bakar sambil bersantai bersama ahli keluarga dan rakan-rakan.

Jom terokai apa yang istimewa di Pantai Kelanang, terletak tidak jauh daripada Pantai Morib! Pantai Kelanang menyajikan kepada anda pemandangan indah laut Selat Melaka yang dikelilingi oleh pohon kayu bakau dan pokok ru. Pantai ini juga memberikan kepada anda pemandangan matahari terbenam yang indah diiringi deruan angin yang nyaman sesuai untuk menerbangkan layang-layang tinggi di udara. Sekiranya anda membawa anak kecil, usah risau kerana fasiliti seperti taman permainan disediakan di sini untuk keseronokan anak anda!

Mungkin tidak ramai yang menyedari kewujudan Pantai Cunang, tempat yang agak tersembunyi namun amat menakjubkan ini terletak di Tanjung Sepat. Pantai Cunang merupakan pantai dengan pasir yang memutih sepanjang kawasan hutan bakau. Pantai Cunang merupakan kawasan rehat tradisional yang diusahakan oleh masyarakat peribumi Mah Meri. Pantai Cunang kini telah berubah menjadi salah satu destinasi pelancongan negeri Selangor, dimana ianya dihiasi dengan rumah tradisional, hiasan berwarna-warni dan juga kedai kraftangan. Selain itu, anda juga boleh melakukan pelbagai aktiviti seperti memancing dan berbasikal di pantai ini.

Terletak kira-kira satu jam perjalanan dari Kuala Lumpur, Pantai Bagan Lalang yang terletak di daerah Sepang seperti yang diketahui ramai, adalah tempat percutian pandai kegemaran seisi keluarga. Jangan lepaskan peluang untuk memanfaatkan waktu air surut pada siang hari di mana anda boleh berjalan ke tengah laut sehingga 400 meter jauhnya. Waktu ini merupakan waktu yang sesuai untuk anak kecil anda melihat anak-anak ketam berkeliaran di atas pasir. Pantai ini juga sangat popular dengan aktiviti bola tampar, bola sepak pantai dan barbeku. Ia tentunya pantai yang harus dilawati kepada yang gemar menikmati ketenangan air laut!

Sekiranya anda berada di daerah Sabak Bernam serta inginkan kelainan dari pemandangan sawah padi yang terkenal di sini, apa kata rasai sendiri pengalaman melihat kehidupan masyarakat nelayan di kawasan ini pula? Apa yang lebih menyeronokkan, Pantai Redang sangat dekat dengan beberapa restoran makanan laut dan anda boleh menikmati pelbagai jenis makanan laut yang pastinya segar! Kemudahan rekreasi juga tersedia kepada para pengunjung seperti bangku dan gazebo untuk anda berehat.

Tahukah anda Pantai Morib memiliki garis pantai sepanjang kira-kira tiga kilometer? Pantai Morib ini terletak di daerah Kuala Langat dengan pemanduan tidak lebih daripada satu jam dari daerah Klang. Pantai ini amat popular dengan aktiviti pantai seperti bola sepak pantai, bola tampar dan layang-layang. Selain itu, anda juga boleh mengutip cengkerang atau anak ketam yang berkeliaran sementara menunggu air pantai surut. Ianya sememangnya sebuah lokasi yang amat sesuai dikunjungi bersama insan tersayang!

Siapa kata negeri Selangor tidak mempunyai pantai yang menakjubkan? Luangkan masa hujung minggu anda dengan mengunjungi pantai yang telah disenaraikan di atas. Bukan sahaja anda boleh menikmati pemandangan laut yang luas, malah anda juga boleh menggunakan kemudahan yang tersedia di pantai tersebut. Jadi sekiranya anda tidak tahu ke mana destinasi pelancongan anda selepas ini, kunjungi pantai yang terdapat di Negeri Selangor pada cuti hujung minggu anda!

Namun, adalah diingatkan kepada kita semua untuk sentiasa mematuhi prosedur operasi standard (SOP) yang telah ditetapkan oleh pihak Majlis Keselamatan Negara dalam memastikan penjarakan sosial, memakai pelitup muka setiap masa, serta menggunakan cecair pembasmi kuman secara kerap, terutamanya ketika memasuki premis di negeri Selangor.

Anda juga boleh layari laman sesawang rasmi Tourism Selangor, www.selangor.travel untuk mendapatkan inspirasi dalam merancang perjalanan anda ke Negeri Selangor, atau terus ikuti laman media sosial rasmi Instagram, Facebook, Twitter, TikTok dan saluran YouTube Tourism Selangor untuk mengikuti sebarang kemas kini. #PusingSelangorDulu.


P.Ramlee: Seniman Berjiwa Rakyat

“P.Ramlee bukanlah seniman yang terbaik tetapi beliau merupakan seniman yang terpenting dalam dunia sinema Melayu. Sumbangan beliau banyak membentuk jati diri bangsa, membentuk cara kita berfikir, bertingkah laku dalam menangani isu-isu tertentu melalui saranan yang disampaikan melalui filemnya,” jelas Siti Raihani Mohd Saaid menutup bicaranya dalam program Bicara Ilmu, sebuah wadah yang menampilkan ahli akademik dan para pengkaji untuk berkongsi kajian dan dapatan mereka kepada khalayak umum.

Program bual bicara yang dihoskan oleh Azian Mohamed Isa dengan judul “Unsur Kritikan dan Didikan dalam filem P.Ramlee” disiarkan secara langsung menerusi Facebook Bicarawara, menelusuri perjalanan kesarjanaan Siti Raihani yang menjadikan P.Ramlee sebagai fokus kajian ilmiahnya. Beliau yang juga seorang calon Ijazah Falsafah Kedoktoran yang kini sedang menyiapkan disertasinya di salah sebuah IPTA turut berkongsi bagaimana boleh timbul minatnya untuk mengkaji P.Ramlee.

Katanya, “Semasa saya kecil, ayah saya gemar merakam video dan pada ketika itu pita rakaman adalah dalam bentuk VHS. Saya menonton banyak filem P.Ramlee dan saya boleh terima ceritanya. Sehinggalah saya melanjutkan pengajian di Akademi Seni Kebangsaan (ASK) kini ASWARA (Akademi Seni Budaya dan Warisan Kebangsaan), saya mengambil jurusan pengajian filem dengan pengkhususan penulisan lakon layar dan kritikan filem. Ketika itu minat saya menjadi lebih mendalam, mahu mendalami filem P.Ramlee dari aspek sastera dan masyarakat.”

P.Ramlee bijak mengarifi kehendak masyarakat pada zamannya. Beliau sangat sensitif dengan pembangunan dan pembaharuan yang berlaku di sekelilingnya. Unsur kritikan dan didikan terhadap satu-satu isu dimasukkan dengan bersahaja menggunakan elemen komedi. Oleh hal yang demikian, penonton bukan saja akan terhibur malah lebih mengingati saranan dan mesej yang ingin disampaikan. Filem Masam Masam Manis misalnya memaparkan papan tanda yang tertulis “Jayakan Bahasa” dalam bingkai pertamanya. Menurut Siti Raihani, ini memberikan gambaran tentang perjuangan P.Ramlee dalam mengangkat bahasa.

Dalam filem Ali Baba Bujang Lapok pula, Marjina, watak seorang hamba perempuan yang dilakonkankan oleh seniwati Sarimah, dibebaskan oleh Ali Baba disebabkan usahanya menyelamatkan majikannya. Ini menunjukkan terdapat unsur mobility social, di mana golongan bawahan mampu bergerak dan keluar daripada kepompong kehambaan atau kemelaratan hidup dengan ikhtiar, iltizam dan daya usaha yang kuat. Dalam masa yang sama filem ini juga memberi saranan kepada majikan supaya berhati mulia dan bertimbang rasa.

Dalam disertasi ijazah sarjananya, Siti Raihani berjaya membuktikan P.Ramlee adalah seorang karyawan lelaki yang  feminis, menampilkan watak wanita yang tinggi daya tahan dan punyai pegangan yang kuat mendepani stigma sosial dan diskriminasi patriarki. Dalam filem Keluarga 69 misalnya, dialog Siti yang berbunyi “Buat apa berlaki kalau hidup susah” mendorong Siti untuk meninggalkan suaminya. Ternyata keputusan ini memberikan kehidupan yang lebih baik kepada dirinya seperti digambarkan dalam filem tersebut. Hal ini turut disokong oleh Hidir Ali Razali, salah seorang penonton yang meninggalkan komentar dalam siaran langsung ini, “P.Ramlee adalah seorang reformis yang berusaha untuk berjuang membetulkan masyarakat dan bangsanya.”

Ternyata legasi yang ditinggalkan oleh P.Ramlee lewat karyanya memberikan impak yang besar kepada masyarakat, dahulu, kini dan akan datang. Karya beliau menyatukan seluruh alam Melayu dan seluruh dunia. Bukan tidak ada pengarah filem atau karyawan yang hebat pada zaman itu, akan tetapi, nama P.Ramlee itu lebih melekat dan terpahat dalam ingatan masyarakat oleh kerana popularitinya. “P.Ramlee adalah memori kolektif pelusuk nusantara dipunyai oleh Indonesia, Singapura, Brunei dan Thailand,” ujar Siti Raihani.


Minggu Budaya Malaysia 2021

Untuk mendapatkan maklumat terkini, ikuti kami melalui Telegram

Kuala Lumpur – Dalam usaha untuk terus mengarkibkan seni, budaya dan warisan negara selari dengan usaha pelestariannya, Kementerian, Seni dan Budaya (MOTAC) menganjurkan secara maya program Minggu Budaya Malaysia (MBM) 2021 bermula dari 25 Oktober 2021 sehingga 30 Oktober 2021. Program ini merupakan cetusan idea Ketua Setiausaha MOTAC, Dato’ Dr. Noor Zari bin Hamat yang bertemakan ‘Bangkit Asal’ iaitu membawa maksud mengangkat atau menghidupkan kembali seni budaya dan warisan negara.

MBM 2021 merupakan salah satu usaha awal MOTAC bagi menterjemahkan Dasar Kebudayaan Negara (DAKEN) 2021 yang dilancarkan pada 26 Oktober 2021. Program itu juga merupakan program eksklusif MOTAC sebagai wadah manifestasi kepelbagaian seni, budaya dan warisan di Malaysia dengan cara menyediakan ruang bagi mengekspresi keragaman budaya selain mendorong interaksi budaya dalam usaha memperkukuhkan kebudayaan secara inklusif.

Program tersebut melibatkan sepuluh jabatan dan agensi di bawah MOTAC seperti Jabatan Kebudayaan dan Kesenian Negara (JKKN), Jabatan Warisan Negara (JWN), Jabatan Muzium Malaysia, Perpustakaan Negara Malaysia (PNM) dan lain-lain lagi. Pelbagai aktiviti menarik telah diatur kepada para pengunjung seperti pengarkiban, pendidikan seni, budaya dan warisan, seni persembahan, seni visual kandungan mansukrip terpilih dan pelbagai program lain sepanjang enam hari program ini berlangsung. Program tersebut dimulakan dengan majlis perasmian pada 25 Oktober 2021 dan telah dirasmikan oleh Menteri MOTAC, Dato’ Seri Hajah Nancy  Shukri.

Dalam ucapan perasmiannya, beliau berharap program ini dapat menyemarakkan semula industri pelancongan dan kebudayaan negara dalam norma baharu dan percaya pelaksanaan program ini juga seiring dengan perancangan strategik dalam Pelan Pemulihan Pelancongan MOTAC bagi memperluaskan aspek promosi untuk menarik minat pelancong mengunjungi Malaysia apabila pintu sempadan dibuka kelak.

Para pengunjung boleh melayari laman sesawang www.mbm2021.com dan platform Facebook MOTAC pada 25 Oktober 2021 sehingga 30 Oktober 2021 dari jam 2.00 petang hingga 6.00 petang setiap hari bagi mengetahui segala pengisian program MBM 2021. Pada hari pertama program ini contohnya, pengujung boleh mengikuti wawancara berkaitan kraftangan Malaysia dengan tajuk seperti Kraf Memperkasa Ekonomi Rakyat dan Inisiatif Pembangunan Produk Kraf: Reka Bentuk Tradisi dan Moden Yang Seiring. Pada hari kedua, pengunjung boleh mengetahui berkaitan arkib moden dan pintar 2030 dan temu bual bersama Ketua Pengarah PNM atau pun wakilnya dan lebih banyak aktiviti menarik pada hari berikutnya sehinggalah majlis penutup program ini yang dijadualkan akan berlangsung pada 30 Oktober 2021.

Bukan itu sahaja, masyarakat Malaysia juga boleh menyertai pelbagai pertandingan anjuran MOTAC bersempena program MBM 2021 seperti Pertandingan Eja jawi oleh PNM dan Pertandingan Kuiz Warisan anjuran JWN. Marilah kita selaku keluarga Malaysia meriahkan program MBM 2021 anjuran MOTAC dengan melayari platform Facebook MOTAC mahu pun laman sesawang yang dibangunkan khusus dan menyertai pertandingan yang dianjurkan bersempena program MBM 2021.


Pesona Kraf Tangan Malaysia

Kuala Lumpur – Perbadanan Kemajuan Kraftangan Malaysia telah menganjurkan Majlis Pesona Kraf Malaysia yang diadakan pada 26 Oktober 2021. Majlis itu diadakan bersempena dengan pembukaan semula kompleks kraf Kuala Lumpur dan peruncit Karyaneka. Program tersebut diadakan di Kompleks Kraf Kuala Lumpur.

Tujuan majlis tersebut diadakan adalah untuk memberikan maklumat kepada masyarakat tentang pembukaan semula kompleks dan mengajak orang ramai memberikan sokongan kepada produk kraf tempatan. Program tersebut dirasmikan oleh Rubiah Awang yang merupakan Pengerusi Lembaga Pengarah Kraftangan Malaysia.

Dalam ucapan perasmiannya, beliau berharap program ini dapat merancakkan  kembali industri kraf tangan negara pasca COVID-19 dan percaya pelaksanaan program ini juga seiring dengan perancangan strategik dalam Pelan Pemulihan Pelancongan MOTAC bagi memperluas aspek promosi untuk menarik minat pelancong mengunjungi Malaysia apabila pintu sempadan dibuka kelak. Beliau menyatakan bahawa produk kraf tempatan mempunyai potensi besar dalam pasaran dalam dan luar negara kerana kraf tempatan mendapat permintaan yang memberangsangkan daripada masyarakat. Hal ini demikian kerana produk kraf tempatan mempunyai ciri-ciri keunikan dan nilai estetika yang tersendiri. Industri kraf tangan juga memberikan sumbangan yang signifikan kerana industri ini merupakan industri hiliran sektor pelancongan.

Beliau berharap agar program ini dapat menjadi batu loncatan bagi memeriahkan semula industri kraf tempatan yang suram susulan pelaksanaan Perintah Kawalan Pergerakan yang menyebabkan jualan kraf merosot. Perbadanan Kemajuan Kraftangan Malaysia sentiasa bersedia dan berbesar hati untuk membantu pengusaha kraf tempatan bagi mempromosikan, memberikan latihan, memberikan dana bantuan dan sebagainya supaya produkt kraf tempatan dapat menembusi pasaran yang lebih luas dalam negara dan antarabangsa.


Dasar Kebudayaan Negara Pacu Industri Seni, Budaya dan Warisan

Kuala Lumpur – Kementerian Pelancongan, Seni dan Budaya Malaysia (MOTAC) telah melancarkan Dasar Kebudayaan Negara (DAKEN) 2021 yang diadakan pada 26 Oktober 2021 bertempat di Kompleks Kraf Kuala Lumpur, Jalan Conlay. Dalam ucapan pelancaran DAKEN 2021, Perdana Menteri, Dato’ Seri Ismail Sabri Yaakob menyatakan bahawa dasar itu menjadi entiti penting dalam konsep Keluarga Malaysia yang menekankan nilai keterangkuman, kebersamaan dan kesyukuran.

Meskipun negara berjaya melakar kecemerlangan melalui Dasar Kebudayaan Kebangsaan yang digubal pada tahun 1971, namun usianya telah melepasi separuh abad. Sehubungan dengan itu, penggubalan DAKEN 2021 tepat pada masanya untuk terus memperkasakan kebudayaan negara. Menurut beliau, DAKEN merupakan dokumen holistik yang akan dijadikan panduan dalam merencana pembangunan seni, budaya dan warisan negara. Inisiatif itu seiring menjadikan sektor tersebut sebagai pemangkin sosioekonomi Keluarga Malaysia.

Tujuh teras utama yang digariskan dalam DAKEN 2021 berkaitan dengan pelaksanaan seni, budaya dan warisan pada masa hadapan yang merangkumi; Budaya nilai tinggi, Keharmonian masyarakat, Pemeliharaan dan pemuliharaan warisan budaya, Pembangunan dan pengembangan budaya, Pemerkasaan budaya, Penjanaan ekonomi kebudayaan dan Kecemerlangan budaya. Dasar itu akan dilengkapi dengan 39 strategi dan 95 pelan tindakan bagi tempoh pelaksanaan selama lima tahun (2021-2025). Pelaksanaan DAKEN melibatkan empat institusi penting iaitu institusi kekeluargaan, institusi pendidikan, institusi kemasyarakatan dan institusi perkhidmatan.

Sementara itu, Dato’ Sri Hajah Nancy Shukri yang hadir semasa pelancaran menyatakan bahawa DAKEN akan menjadi insprirasi dan iltizam untuk MOTAC bagi memastikan kelestarian seni, budaya dan warisan agar dapat diwarisi generasi seterusnya. DAKEN berperanan untuk mencorak seni, budaya dan warisan negara agar lebih terarah dan kompetitif pada masa hadapan.“DAKEN ini turut berpayungkan Rukun Negara dan Perlembagan Persekutuan. Ringkasnya, dasar ini milik kita bersama yang perlu difahami, hayati dan hargai. Dasar ini tidak akan meminggirkan mana-mana pihak selari dengan agenda pembangunan sosioekonomi negara. Keadaan ini bermakna rakyat bebas untuk sama-sama mengambil bahagian dalam usaha merealisasikan agenda DAKEN 2021”, ujar Dato’ Sri Hajah Nancy Shukri.


Mengunjungi “Tingkap” dalam Filem Rock

Pemergian pengarah tersohor negara, Mohamad Mohd. Khalid atau Mamat Khalid, kembali kepada sisi Pencipta pada 24 Oktober 2021 membuatkan seluruh negara amat terasa dengan ketiadaannya. Mamat Khalid dan hasil karyanya tidak perlu diperkenalkan lagi. Semua drama dan filemnya lengkap mengandungi unsur hiburan, pendidikan dan memberitahu sesuatu (easter egg).

Pemergiannya membawa penulis untuk mengunjungi kembali filem Rock yang dihasilkan oleh Mamat pada tahun 2005 yang merupakan bahagian pertama dalam trilogi Rock. Trilogi tersebut adalah rakaman cinta dan cita-cita anak muda. Unsur semiotik, terutamanya pada bahagian tingkap, diletakkan dengan baik untuk “dibaca” oleh penonton.

Filem merupakan medium yang membentuk pemikiran masyarakat, medium kritikan dan juga sebagai dokumentasi sejarah yang merakam sesuatu peristiwa atau fenomena dalam masyarakat. Menurut Hassan Muthalib, Mamat menjadi perakam sejarah hiburan tanah air dan menggunakan filem-filemnya untuk mendedahkan tragedi yang berlaku ke atas muzik rock dan pemuda-pemuda yang terlibat dengannya dalam era 1980-an dan kemudian era kejatuhan rock pada tahun 1990-an.

Pengaruh rock di Malaysia pada tahun 1980-an adalah suatu bentuk fenomena nasional kerana melibatkan pembawaan budaya luar yang sukar untuk diterima oleh masyarakat pada ketika itu. Fenomena rock dianggap sebagai sesuatu yang membawa unsur negatif. Dengan rakaman sejarah ini, Mamat Khalid mahu memperbetulkan persepsi negatif tersebut dan memperlihatkan bahawa golongan rockers ini juga mempunyai aspirasi dan wawasan seperti orang lain.

Tingkap merupakan simbol kebebasan dan di situlah cara watak utama filem  ini, iaitu Zack, untuk melihat dunia. Menurut Luana Krause, tingkap adalah simbol keterasingan dan kesunyian. Tingkap juga menjadi penghalang yang memisahkan antara dua watak yang mempunyai motif berbeza. Imej pertama Zack dalam adegan imbas kembali ialah beliau berdiri di tingkap rumahnya bersama gitar, sehingga beliau didatangi oleh Amy Mat Piah. Ketika inilah kita diperkenalkan dengan watak utama dan objektif mereka, iaitu bertanding di Battle of The Band.

Setelah digesa oleh ayahnya untuk menghadiri temu duga perkhidmatan awam, Zack ditunjukkan berada antara dua bidang tingkap di biliknya.  Dua tingkap ini seolah-olah menggambarkan dua dunia yang sedang “diperhatikan” oleh Zack, iaitu cita-cita beliau untuk menjadi artis rock dan realiti hidup bahawa beliau perlu mencari kerja yang stabil dan sesuai dengan kelulusannya. Di tingkap ini jugalah Zack didatangi oleh seekor burung belatuk yang memberi beliau ilham dan panduan spiritual sebelum membuat keputusan. Dalam beberapa rujukan tamadun, burung belatuk adalah simbol binatang yang tidak berputus asa. Menurut pengkritik filem Hassan Muthalib, fizikal burung belatuk yang berwarna-warni itu seperti menggambarkan fizikal seorang rockers.  Apakah Zack akan berjaya dalam pencarian makna hidupnya?

Syot tingkap juga diambil sebagai jukstaposisi; ketika adegan Zack sedang bermain di saringan Battle of The Band, ibunya serta ibu kekasihnya, Kathy berbual tentang masa depan anak-anak mereka. Ketika Zack buat pertama kalinya tidak mengikut Rimba Bara bermain muzik, Zack digambarkan berada dalam rumah antara dua bidang tingkap. Salah satu tingkap tersebut tertutup. Satu peluang atau harapan mungkin tidak akan terbuka lagi dan Zack perlu membuat keputusan penting berkaitan hidupnya.

Pada penghujung filem, tingkap sekali lagi memainkan peranan penting. Zack melihat keluar dari tingkap rumah dengan rasa gembira dan optimis ketika majlis perkahwinannya. Kedua-dua tingkap terbuka melambangkan Zack mempunyai pilihan yang luas dalam hidupnya, iaitu dapat meneruskan pekerjaan hariannya dan juga terus bermain muzik. Namun hal ini tidak diketahui oleh Zack sendiri, sehinggalah beliau menemui surat Kathy beberapa tahun selepas itu.

Ada beberapa lagi unsur semiotik yang diatur dalam filem ini yang menghantar beberapa makna. Adegan klip video lagu Dari Sinar Mata menunjukkan ahli Rimba Bara bermain muzik di muzium. Apakah ini sekadar satu parodi kepada klip video rock kapak yang sering membuat penggambaran luar atau apakah yang akan dipamerkan sebenarnya? Genre muzik rock kapak ataupun cita-cita golongan muda di Malaysia dalam bidang seni?

Persoalan jati diri tidak dilupakan oleh seniman jiwa besar seperti Mamat Khalid. Watak Amy Mat Piah mempersoalkan pemilihan nama kumpulan mereka yang diambil daripada bahasa kebangsaan. Beliau memberi contoh beberapa nama kumpulan rock yang menggunakan bahasa Inggeris, dengan tanggapan bahasa Inggeris atau bahasa asing lebih menyerlahkan identiti mereka sebagai artis rock. Adegan ini menunjukkan bahawa anak bangsa masih tidak yakin dengan bahasa sendiri, malah dunia seni juga tidak yakin dengan bahasa kebangsaan. Hal ini dapat dikaitkan dengan kemunculan nama-nama kumpulan rock kapak pada era tersebut yang banyak menggunakan bahasa Inggeris. Ironinya, mereka membincangkan hal ini di bawah atap rumah kampung. Anak-anak muda ini bercita-cita tinggi tetapi tanpa tunjangan yang teguh, perjuangan mereka sekadar berlegar di kampung halaman sendiri.

Tingkap rumah kampung merupakan cara Mamat Khalid melihat dunia. Impian yang besar tetap dapat dicapai tanpa meninggalkan jati diri. Pada penghujung hayatnya, Mamat Khalid bekerja dengan sangat kuat. Karya-karyanya ditinggalkan untuk menjentik dan mendidik dalam jenaka. Mamat berfikir untuk bangsanya dan kita perlu terus melihat dari tingkap yang betul untuk menghargai perjuangan seninya.


Lapan Tempat Rekreasi Menarik di Selangor

Untuk mendapatkan maklumat terkini, ikuti kami melalui Telegram

Shah Alam – Anda sudah bosan melakukan aktiviti senaman di kawasan perumahan anda? Apa kata sekali-sekala anda “tukar angin“ pula? Jangan risau, negeri Selangor mempunyai banyak tempat rekreasi untuk anda bersenam seperti melakukan senaman ringan, berjoging mahupun berbasikal. Selain melakukan aktiviti senaman, anda boleh membawa seisi keluarga anda untuk beriadah sambil menghirup udara segar dan menikmati keindahan alam semula jadi. Di sini, pihak Tourism Selangor menyenaraikan lapan tempat rekreasi untuk anda kunjungi dan meneruskan gaya hidup sihat!

Taman Tasik Shah Alam terletak berdekatan dengan tarikan popular di Shah Alam iaitu Masjid Sultan Salahuddin Abdul Aziz atau dikenali dengan Masjid Biru. Taman Tasik Shah Alam menawarkan hiasan landskap yang sangat indah dan menghijau, berkeluasan lebih dari 43 hektar serta direka oleh arkitek landskap terkenal, Fumiaki Takano. Taman awam pertama yang dibuka di negeri Selangor pada tahun 1985 ini sudah menjadi habitat kepada hidupan air tawar. Keluasan dan keindahan taman itu akan memberi ketengan kepada anda untuk melakukan aktiviti senaman atau berjoging.

Ramai yang menyukai tempat ini, Maya Park Eco Ardence yang terletak di bandar Setia Alam ini. Tempat rekreasi ini sering menjadi pilihan pengunjung bagi menyaksikan pemandangan matahari terbenam, diiringi suasana tasik yang tenang. Terdapat pelbagai aktiviti yang boleh anda lakukan di sini, antaranya ialah berjoging dan berbasikal di trek yang mengelilingi tasik tersebut. Sekiranya anda tidak mempunyai basikal, jangan risau kerana anda boleh menyewa basikal di sini!

River Track Cycle Park terletak di Klang, merupakan kawasan yang dikelilingi kehijauan yang memberikan ketenangan minda, badan dan jiwa. Nikmati panorama hutan bakau semula jadi yang berfungsi untuk meningkatkan persekitaran yang sihat dan lestari. Laluan sepanjang 1.8 kilometer di tebing Sungai Chandong Besar merupakan tempat yang sesuai untuk berjoging. Nikmati juga aktiviti berbasikal di trek sepanjang tiga kilometer yang dikelilingi dengan pemandangan yang menarik. Persekitaan yang tenang ini akan menjadikan pengalaman berbasikal dan berjoging anda tentunya lebih menyeronokkan!

Elmina Central Park terletak di bandar Elmina di Shah Alam, kira-kira setengah jam pemanduan dari Kuala Lumpur. Trek joging dan berbasikal yang dibuka kepada umum terletak di pintu masuk bandar ini untuk pengunjung yang datang dari Guthrie Corridor Expressway. Selain aktiviti senaman, anda juga boleh membawa anak anda untuk bermain di taman permainan dan berjalan di kawasan pejalan kaki sambil menikmati pemandangan yang cukup indah!

5) Perdana Lake, Jogging Track, Sunrise Point, Cyberjaya

Habiskan waktu pagi anda dengan bersenam di taman ini kerana suasananya yang menenangkan dan selesa untuk melakukan aktiviti senaman mahupun riadah bersama keluarga. Anda boleh berjoging sambil melihat keindahan tasik yang sangat luas sambil menghirup udara segar. Trek joging dan berbasikal yang uas ini akan memberi keselesaan kepada anda seisi keluarga. Bukan itu sahaja, anda juga boleh berkelah di tepi trek tersebut!

Terletak di pinggir Bandar Ara Damansara, taman rekreasi ini memiliki pelbagai kemudahan termasuk gelanggang badminton, bola keranjang dan taman permainan. Ara Damansara Park yang menawarkan trek joging sepanjang 1.9 kilometer akan memberikan kepuasan untuk anda bersenam mahupun berbasikal. Selain itu, ramai pengunjung yang membawa anak kecil mereka untuk bermain di taman permainan yang telah disediakan di sini.

7) Dragonfly Park, Eco Grandeur, Puncak Alam

Dragonfly Park ini terletak di Eco Grandeur, Bandar Puncak Alam. Kawasan ini merupakan sebuah lokasi yang sangat cantik untuk melalukan aktiviti riadah pada waktu petang. Taman awam ini bakal memukau anda dengan pemandangan kawasan padang yang luas dipenuhi dengan kehijuan dan kawasan rumah bandar yang sangat cantik. Laluan trek jogingnya mungkin tidak sepanjang trek taman awam yang lain, namun tetap memberi kepuasan, di samping anda dapat menikmati keindahan sekeliling. Taman ini sesuai sekiranya anda ingin membawa anak kecil untuk berbasikal di persekitaran Dragonfly Park ini.

Terletak di lokasi yang sangat strategik, anda boleh pergi ke sini dengan menaiki pengangkutan awam iaitu LRT dan turun di Stesen Taman Jaya. Taman rekreasi ini merupakan sebuah lokasi yang popular dalam kalangan penduduk Petaling Jaya untuk melakukan aktiviti berjoging dan beriadah. Taman yang tenang suasananya dan dikelilingi dengan pelbagai jenis pokok dan sebuah tasik yang cantik ini juga menjadi tempat anak muda meluangkan masa mereka bermain skateboard.

Tidak kira di waktu pagi mahupun petang, lazimnya ramai yang meluangkan masa dengan melakukan aktiviti yang menyihatkan seperti bersenam, berjoging dan berbasikal di taman awam dan tempat rekreasi, Amalan gaya hidup sihat akan memberi impak positif terhadap diri seseorang. Sekiranya anda ingin menukar angin dan bersenam dalam persekitaran baharu yang santai dan tenang, kunjungi tempat rekreasi di sekitar negeri Selangor, dan jangan lupa untuk selitkan tempat yang telah disenaraikan di atas dalam perancangan anda. Nikmati masa menyihatkan dengan Pusing Selangor Dulu!

Walau bagaimanapun, adalah diingatkan kepada semua pengunjung untuk sentiasa mematuhi prosedur operasi standard (SOP) yang telah ditetapkan oleh pihak Majlis Keselamatan Negara seperti memastikan penjarakan sosial, memakai pelitup muka setiap masa di tempat awam dan sesak, serta menggunakan cecair pembasmi kuman secara kerap.

Anda juga boleh layari laman sesawang rasmi Tourism Selangor, www.selangor.travel untuk mendapatkan inspirasi dalam merancang perjalanan anda ke Negeri Selangor, atau terus ikuti laman media sosial rasmi Instagram, Facebook, Twitter, TikTok dan saluran YouTube Tourism Selangor untuk mengikuti sebarang kemas-kini. #PusingSelangorDulu.


Tingkatkan Kerjasama Kebudayaan Melalui Penulisan

Pontian – Gabungan Persatuan Penulis Nasional (GAPENA) dan Persatuan Penulis Johor (PPJ) dengan kerjasama Dewan Bahasa dan Pustaka telah menganjurkan Majlis Hari Puisi Hari Nasional ke-21 yang berlangsung di Rumah Citra Sri Pinang, Benut, Pontian, Johor bermula pada 29 Oktober hingga 30 Oktober 2021. Penganjuran Hari Puisi Nasional ke- 21 yang turut disokong oleh Kerajaan Negeri Johor itu dimulakan dengan majlis perasmian oleh YAB Dato’ Haji Hasni Mohamad. Majlis turut disiarkan secara langsung menerusi Studio Siaran Langsung Media Sosial DBP pada 29 Oktober 2021, pukul 3.45 petang.

Dalam ucapan perasmiannya, YAB Dato’ Haji Hasni menyeru PPJ supaya menjadi lebih rapat dengan masyarakat bagi memperkenalkan kesefahaman budaya di pentas antarabangsa. Menurut beliau, negeri Johor kini aktif memperkukuhkan kerjasama dengan negara serantau seperti kerjasama tiga negara iaitu Indonesia – Malaysia – Thailand menerusi Segitiga Pertumbuhan Indonesia – Malaysia – Thailand (IMT- GT) dan kerjasama dengan Singapura melalui Iskandar Regional Development Authority (IRDA).

Kerjasama antara negara ini tidak terhad kepada kerjasama sektor ekonomi dan pelancongan sahaja, tetapi turut mengukuhkan kerjasama kebudayaan. Sebuah pejabat khusus telah dibuka di Singapura supaya kerjasama kebudayaan dapat dilaksanakan selepas pandemik COVID-19.

Dalam hal ini, YAB Dato’ Haji Hasni mencadangkan PPJ supaya bekerjasama dengan kerajaan negeri untuk memperkukuhkan kerjasama negeri Johor dengan kepulauan Riau melalui penulisan. Negeri Johor berhasrat untuk memperkukuhkan kerjasamanya antara Johor dengan Singapura dan Johor dengan Indonesia. Oleh hal yang demikian, PPJ diseru supaya memainkan peranan untuk menjadi jambatan kebudayaan pada peringkat antarabangsa.

Usai merasmikan Hari Puisi Nasional ke-21, YAB Dato’ Hasni turut melancarkan Antologi Puisi Karya Penyair Gapena dan Johor yang menampilkan naskhah Gema Membelah Gema 19, Soneta Pohon Zaitun, Anugerah Penyair Gapena 2021, Layar Juang, dan Munajat untuk Palestin.
Seterusnya majlis diteruskan dengan Penyampaian Anugerah Penyair GAPENA 2021 kepada Ahmad Sarju, Mahaya Mohd Yassin dan Shapiai Mohd Ramly dan Penyampaian Anugerah Penyair Johor kepada Amiruddin Md Ali Hanafiah, Pengerusi HPN ke -21 yang juga merupakan Ketua Dua GAPENA.


Adaptasi Penilaian Karya Seni Visual Pasca COVID-19

Untuk mendapatkan maklumat terkini, ikuti kami melalui Telegram

Karya seni visual dinilai dengan memahami asas dan prinsip seni. Asas seni seperti titik, garis, bentuk, rupa, jalinan dan warna mempunyai karektor dan makna yang tersendiri. Prinsip seni dihasilkan dengan perancangan yang teliti sebelum diorganisasikan menjadi karya untuk dipersembahkan kepada masyarakat. Setelah karya berada dalam pameran, terserahlah kepada khalayak untuk menilai dan pengkarya perlu berlapang dada akan semua pujian atau kritikan.

Kemunculan wabak penyakit berskala pandemik COVID-19 bermula awal tahun 2020 di Wuhan, China yang seterusnya merebak ke seluruh dunia telah mengubah landskap kehidupan sejagat terutamanya dalam bidang kesihatan, keselamatan, ekonomi, agama termasuklah bidang pendidikan yang menerima tempias yang utama.

Bagi para pendidik dan penuntut dari fakulti yang berteraskan pengajian seni visual atau seni lukis yang terdapat di pelbagai universiti awam tentu sekali ada bezanya pengajian secara semuka dengan secara atas talian termasuklah dalam sesi penilaian karya seni visual. Penilaian karya seni visual seperti lukisan, catan, seramik, fesyen, arca dan lain-lain dilihat lebih sesuai dibuat secara bersemuka seperti lazimnya sebelum ini. Penilai dapat melihat, menyentuh, menghidu dan merasai kesan estetikanya secara langsung. Perasaan ini biasanya menzahirkan rasa aroma seni yang tersendiri.

Mutakhir ini, proses penilaian markah terpaksa berubah dengan dibuat secara atas talian. Kuliah tidak dapat berlangsung di universiti manakala proses penghasilan dan perkembangan karya oleh pelajar hanya dibuat dari rumah. Karya akhir pula hanya dapat kepada pensyarah secara pembentangan atas talian. Jesteru itu, bermain di fikiran, adakah markah yang diberikan kepada para pelajar boleh dianggap tepat berbanding pemarkahan secara langsung? Bagaimana pula kesahihan karya dapat dibuktikan apabila proses kreatif ini disiapkan di luar pemerhatian pensyarah?

Untuk itu, penulis telah mendapatkan pandangan daripada Dr. Norzuraina binti Mohd Nor, pensyarah di Jabatan Seni dan Rekabentuk, Fakulti Seni, Komputeran dan Industri Kreatif, Universiti Pendidikan Sultan Idris.

Beliau mengakui terdapat perubahan dalam kaedah penilaian karya di mana kaedah penilaian telah beralih kepada kaedah penilaian norma baharu pasca pandemik COVID-19. Jika sebelum ini, karya tiga dimensi dapat disentuh dan dirasai. Kini penilai perlu menggunakan pengalaman dan pengetahuannya hanya secara visual dan gerak rasa untuk menghakimi seluruh proses pengkaryaan. Beberapa prosedur dibuat secara sistematik agar setiap proses pengembangan idea sehingga ke karya akhir dapat diikuti. Para pelajar perlu menepati setiap prosedur penyediaan bahan dan dokumentasi seperti proses perbentangan proposal, pemilihan subjek ungkapan, lakaran  sehinggalah ke lukisan akhir. Malahan, setiap perkembangan proses ini perlu dibentangkan kepada penyelia secara berkala.

Sebagai contohnya, proses penyediaan sesebuah karya catan akan dimulai dengan penyediaan subjek ungkapan (subject matter). Fasa awal ini akan dituruti ke fasa sumbang saran dalam sesi perbincangan dengan pensyarah. Huraian dan penerangan idea dibuat untuk maju ke proses ke seterusnya. Bukti dokumentasi inilah yang telah berubah di mana setiap perincian perbincangan sama da penambahan atau pengurangan idea karya merangkumi bahantara, teknik, teori dan media yang akan digunakan perlu direkodkan oleh para pelajar. Ia dijadikan fail dokumentasi dan disusun satu per satu agar penilai dapat mengikuti setiap fasa dengan jelas. Fail dokumentasi ini pula disusun dan dijadikan salah satu kriteria pemarkahan dalam proses penilaian akhir.

Pada masa ini, rubrik pemarkahan telah disediakan oleh pihak jabatan namun ia telah disesuaikan oleh para pensyarah selagi proses penilaian ini masih dibuat secara bukan bersemuka. Di sini, para pensyarah perlu menggunakan pengetahuan dan pengalamannya untuk menganalisa setiap jenis karya yang dinilai. Secara dasarnya, rubrik yang sedia ada masih relevan dari segi kriteria dan skala pemarkahan.

Dr. Norzuraina menjelaskan bahawa karya seperti seni catan yang indah tentu sekali dapat dihayati jika dapat disentuh, dirasa atau digunakan dengan tujuan estetika. Dalam fasa ini, beliau perlu menggunakan imiginasi dan beberapa rujukan sekitar untuk memahami nilai karya walaupun hanya dilihat secara atas skrin.

Menggunakan pengalaman sebagai seorang yang banyak terlibat dalam penghasilan dokumen-dokumen pendidikan berkaitan Pendidikan Seni di Malaysia, ini membantu Dr Norzuraina dalam memahami dan membayangkan karya yang dipersembahankan secara simulasi. Beliau mengakui walaupun kaedah penilaian ini tidak memenuhi kepuasan penilaian secara bersemuka, namun ia merupakan kaedah yang terbaik untuk dilaksanakan buat masa ini.

Pengalaman sebagai guru seni, pegawai penulis buku teks di Kementerian Pendidikan Malaysia dan pengkaji karya-karya seni visual di Malaysia dapat membantu Dr. Norzuraina memahami dan membayangkan karya yang dipersembahkan. Beliau mengakui walaupun kaedah penilaian ini tidak memenuhi kepuasan penilaian secara semuka, namun ia merupakan kaedah yang terbaik untuk dilaksanakan buat masa ini.

Beliau turut mengakui situasi ini memang mencabar dunia pendidikan. Beliau mengambil inisiatif dengan mempertingkatkan cara penyampaian maklumat yang lebih fleksibel dalam kuliah secara atas talian. Memahami para pelajar yang mempunyai pelbagai latar belakang, tentu akan berlaku kekurangan dan kelemahan dalam perjalanan kelas dan sesi penghasilan karya. Namun, setiap masalah yang timbul perlu diselesaikan dengan cara yang berhemah dan bersesuaian.

Cara fikir di antara pensyarah dengan pelajar juga perlu berjalan selari dan erat. Para pelajar juga seharusnya memainkan peranan mereka bagi menentukan fokus dan matlamat pengkaryaan mereka bagi setiap mata pelajar yang diambil. Belajar dengan inisiatif secara kendiri perlu diamalkan agar pelajar mampu mengekplorasi proses penghasilan karya walaupun tanpa infrastruktur yang mencukupi seperti bengkel atau mesin-mesin yang diperlukan semasa proses penghasilan karya. Perkara ini jika diambil dari sudut positif ia akan memberi impak yang positif kepada  kemenjadian pelajar dalam meneroka dan memodifikasi bahan dan teknik bagi menghasilkan karya yang berkualiti.

Pembelajaran secara aktif berupaya memastikan para pelajar tidak ketinggalan mengikuti pembicaraan dalam kuliah. Pensyarah yang mampu mencuri perhatian pelajar akan dapat menterjemahkan suasana pembelajaran dan pengajaran dengan lebih berkesan. Dengan pendekatan baru yang lebih anjal, matlamat untuk memastikan proses pengkaryaan dapat diteruskan adalah lebih diutamakan. Di sini, rubrik pemarkahan yang disediakan sekali lagi dapat memandu sesi penilaian secara berterusan.

Dr. Norzuraina juga sentiasa mengambil inisiatif tambahan dengan merujuk kepada para pelukis yang lebih arif antaranya seperti Haslin Ismail yang sinonim dengan karya-karya media campuran,  Juhari Said dengan karya-karya cetakan, Khairudin Zainudin dengan gaya catan dan ramai lagi. Malah, beliau turut merujuk kepada kurator dari galeri-galeri untuk mendapatkan maklumat terkini berkaitan maklumat yang perlu untuk dikongsi bersama pelajar.

Sebagai rumusan, proses penilaian karya seni oleh pensyarah tetap perlu dilaksanakan dengan mengambil seberapa banyak inisiatif yang dinamik sepanjang pandemik COVID-19 ini berlangsung. Bagi pihak pelajar seni visual, mereka berperanan memainkan usaha yang sama dengan fokus kepada setiap perkembangan pengkaryaan sehingga di akhirnya, karya yang dipersembahkan mampu dinilai sebagai hasil seni yang berkualiti sebagai potfolio seorang graduan yang berjaya.


Takhta Berdarah Mengangkat Kisah Bangsawan dan Sejarah Bangsa

Untuk mendapatkan maklumat terkini, ikuti kami melalui Telegram

Kuala Lumpur – Teater bangsawan, Takhta Berdarah yang dipentaskan di Auditorium Dewan Bahasa dan Pustaka (DBP) pada 4 hingga 7 November 2021 mengangkat kembali kisah bangsawan dan sejarah bangsa untuk dihayati oleh masyarakat pada masa ini.

Teater ini memaparkan sejarah salah satu kerajaan Melayu yang wujud di Nusantara, iaitu kerajaan Kesultanan Siak Sri Indrapura yang pernah menjadi wilayah naungan Kerajaan Kesultanan Melayu Melaka dan kemudiaannya beralih kepada Kerajaan Johor-Riau. Raja Kecil Siak, Sultan Abdul Jalil Rahmad tewas dalam mempertahankan takhtanya dalam Kerajaan Johor-Riau. Walaupun telah beralih takhta menjadi Yang Dipertuan Besar Kerajaan Siak, baginda masih meneruskan peperangan ke atas Kerajaan Johor-Riau dan keadaan ini sekali gus melanggar sumpah yang pernah dilafazkan, iaitu baginda tidak akan menyerang Johor-Riau selepas kalah menentang Opu-Opu Daeng Lima Bersaudara. Perlanggaran sumpah tersebut menyebabkan baginda tidak siuman dan keadaan ini menjejaskan pemerintahan ke atas Kerajaan Siak.

Turut ditampilkan dalam teater yang melibatkan tujuh babak ini ialah perebutan takhta antara kedua-dua anakanda Raja Kecil Siak, iaitu Yang Dipertuan Muda Raja Alam dengan Tengku Mahmud yang menyebabkan seluruh Kerajaan Siak mengalami huru-hara dan pada masa yang sama Tengku Kamariah, permaisuri baginda gering dan mangkat. Kemenangan yang berpihak kepada Tengku Mahmud menjadikan Raja Kecil Siak semakin tidak siuman kerana Yang Dipertuan Muda Raja Alam terpaksa keluar dari Siak. Keadaan tersebut menyebabkan baginda sentiasa berada di sisi makam permaisuri baginda sehingga baginda mangkat. Menutup tirai teater ini ialah monolog Tengku Mahmud dan Raja Alam yang menyesal akan perbuatan masing-masing dan bermuhasabah akan diri tentang peri pentingnya persefahaman dan sikap bertoleransi dalam mengekalkan persaudaraan dan takhta kerajaan demi kesejahteraan rakyat.

Teater ini dipersembahkan oleh Kementerian Pendidikan Malaysia (KPM) dan Kementerian Pelancongan, Seni dan Budaya Malaysia bersempena dengan Dekad Bahasa Kebangsaan. Pementasan ini dianjurkan oleh Institut Pendidikan Guru Malaysia, KPM dan English Language Teaching Center dengan usaha sama Bahagian Sumber dan Teknologi Pendidikan, Bahagian Profesionalisme Guru, Bahagian Pendidikan dan Latihan Teknik Vokasional dan Institut Pendidikan Guru Kampus Bahasa Melayu dan dipentaskan oleh Kolej Vokasional Gombak dan Kelab Seni Seri Kenchana Malaysia. Teater ini turut dijayakan oleh Kumpulan Kesenian Citra Ugik, Persatuan Sejarah Malaysia Cawangan Selangor, Pertubuhan Silat Seni Gayong Malaysia, Team Production, Suara Alam, Pak Malit dan Mak Shamsiah, Busana Herin Mansor, Persatuan Ibu Bapa dan Guru Kolej Vokasional Gombak, DBP, Jabatan Kebudayaan dan Kesenian Negara Wilayah Persekutuan Kuala Lumpur dan Menteri Besar Selangor dan Incorporated.

Objektif pementasan ini adalah untuk memperkasakan dan memartabatkan bahasa kebangsaan dalam kalangan rakyat Malaysia, meningkatkan pengetahuan rakyat Malaysia tentang kemahiran seni berbahasa terutamanya puisi Melayu tradisional dan memelihara serta memulihara khazanah warisan bangsa Malaysia, iaitu teater bangsawan.

Selain nilai sejarah melalui teater, pelbagai aspek bahasa dan budaya ditonjolkan dalam teater ini yang menjadikan teater ini bertambah menarik dan menghiburkan. Antaranya adalah melalui selingan tambahan (extra turn) seperti tarian Pakerena Tuppu Salewangeng, nyanyian Fatwa Pujangga, deklamasi sajak, nyanyian lagu asli, persembahan silat, persembahan Pajaga Makkunrai Wajo dan dendangan syair.

Ketua Pengarah Pendidikan Malaysia, KPM, YBhg. Datin Sri Nor Zamani Abdol Hamid yang berkesempatan hadir menonton teater tersebut mengucapkan tahniah kepada penganjur dan beliau menyatakan bahawa,

Pementasan ini merupakan satu usaha kolaboratif yang paling baik dan satu perancangan yang besar dan ia menghasilkan sesuatu yang saya rasa lebih hebat daripada blockbuster, dan ini bukan sahaja melibatkan pelajar dari kolej vokasional tetapi juga sokongan daripada pihak luarâ€¦ Pementasan ini merupakan sesuatu hasil yang baik kepada pendidik dalam melihat kemenjadian murid.

Barisan pelakon yang menjayakan teater ini terdiri daripada para pelajar diploma Kolej Vokasional Gombak dan Raja Lawak Musim ke-3, iaitu Talam, Aziz dan Epul serta dibantu oleh penari, pesilat, pemuzik serta persembahan secara berpasangan dan individu.

Turut hadir menyaksikan teater ini ini ialah YBrs. Puan Farah Mardhy Aman (Pengarah English Language Teaching Center), Puan Hajah Zanariah Haji Ahmad (Pengarah Bahagian Pendidikan dan Teknikal Vokasional, KPM), Tuan Haji Yahya Shefee (Pengarah Kolej Vokasional Gombak), YBrs. Puan Fauzilahyatun Mustafa (Pengarah Jabatan Pembinaan Bahasa dan Sastera, DBP), YM Leftenan Bersara Tengku Aman Shah YAM Tengku Seri Asmara Akram Shah (Pengerusi Kumpulan Kesenian Citra Ugik), YBrs. Dr. Haji Muhd. Yusof Ibrahim (Pengerusi Persatuan Sejarah Malaysia Cawangan Selangor), YM Andi Muhd. Irvan Zulfikar (Kerajaan Tuwung, Barru, Sulawesi Selatan), Encik Abu Bakar Effendie Hasjim (Timbalan Presiden CIOFF Malaysia, UNESCO) dan YM Raja Halinuddin Raja Halid (Waris Keturunan Raja Kecil Siak).


Bahasa Melayu sebagai Bahasa Ilmu yang Memandaikan Bangsa

KUALA LUMPUR – Perancangan bahasa merupakan satu aspek penting dalam pembinaan negara malahan menjadi satu komponen teras yang menjadi jiwa dan unsur dalaman peribadi atau identiti negara. Dalam konteks di Malaysia, perancangan bahasa melibatkan bahasa Melayu yang dirancang untuk menjadi bahasa kebangsaan, bahasa rasmi dan bahasa ilmu. Perancangan bahasa Melayu sebagai bahasa kebangsaan, bahasa rasmi dan bahasa ilmu diasaskan daripada Dasar Bahasa Kebangsaan dan Dasar Pendidikan Kebangsaan.

Dengan adanya dasar bahasa yang menentukan pemilihan bahasa kebangsaan dan bahasa rasmi, barulah tahap yang seterusnya dilakukan dalam perancangan taraf bahasa. Perancangan bahasa meliputi tahap tertentu termasuklah pembakuan bahasa. Oleh itu, pembakuan bahasa meliputi seluruh sistem bahasa termasuklah sistem ejaan, peristilahan, kosa kata, tatabahasa, dan laras bahasa. Dalam usaha merancang bahasa yang berkaitan dengan sebutan, perkataan, ejaan baharu dan pembakuan, ejaan lama tidak dibuang. Ejaannya itu Cuma diperbaiki sahaja untuk distandardkan kembali bagi membentuk perkataan baharu.

Perancangan bahasa juga melibatkan penyeragaman keseluruhan penggunaan bahasa itu supaya mudah digunakan oleh seluruh penutur sesebuah bahasa bagi tujuan pentadbiran dan menyampaikan pendidikan. Dalam pada itu, tujuan yang paling penting ialah mengisi bahasa itu dengan maklumat dan ilmu bagi memandaikan seluruh bangsa.

Dalam bahasa asing, hanya sebahagian kecil warga sesebuah negara akan mendapat pendidikan. Itulah tujuannya bahasa Melayu dirancang ejaan, nahu, dan istilahnya. Namun begitu, penggunaannya dan pengisiannya dengan sepenuhnya masih perlu diusahakan.

“Kita mesti menggunakan bahasa Melayu untuk memperbanyakkan buku ataupun meninggikan kepustakaan dalam bahasa kita supaya kita dapat memandaikan bangsa kita”.

Demikianlah antara penerangan oleh Prof. Emeritus Dr. Abdullah Hassan, selaku ahli panel menerusi Studio Siaran Langsung Media Sosial DBP yang bersiaran pada pukul 12.00 tengah hari tadi menerusi “Rancangan Bicara Karyawan: Perancangan Bahasa Melayu.”